Pielikums Nr. 1. Informatīvajam ziņojumam “Par Latvijas dalību OECD laika periodā no 2018.gada jūlija līdz 2019.gada jūlijam”

**NOZARU MINISTRIJU PRIORITĀTES OECD KOMITEJĀS UN REKOMENDĀCIJU IEVIEŠANA**

**Ekonomikas attīstības un pārskatu analīzes komiteja**

OECD Ekonomikas pārskats par Latviju

* OECD Ģenerālsekretārs Anhels Gurija *(Angel Gurría)* 2019.gada 29. maijā Rīgā prezentēja 2019.gada Ekonomikas pārskatu par Latviju. Ekonomikas pārskatā izvērtēta Latvijas ekonomiskā situācija, galveno reformu īstenošanas process, Latvijas tautsaimniecības izaicinājumi un sniegtas rekomendācijas. Saskaņā ar OECD praksi šāda veida pārskati tiek publicēti reizi divos gados – 2019.gada Ekonomikas pārskats par Latviju ir jau trešais. OECD mērķis ir sniegt valdībām palīdzību, nodrošinot tās ar iespējami labāko analīzi, pētījumiem, rekomendācijām un risinājumiem gandrīz ikvienā ekonomiskās politikas jomā.
* Ekonomikas pārskatā norādīts, ka Latvijas ekonomikas izaugsme ir bijusi strauja, kas veicināja ienākumu konverģenci un atšķirību mazināšanos ar OECD attīstīto valstu vidējo līmeni. Taču, ņemot vērā globālās tendences, sagaidāms, ka Latvijas tautsaimniecības izaugsmes temps nākamajos gados nedaudz piebremzēsies. OECD uzsvērusi, ka Latvijai nepieciešams lielāku uzmanību pievērst ienākumu nevienlīdzības mazināšanai un produktivitātes palielināšanai, lai arī turpmāk nodrošinātu izaugsmi, konkurētspēju un iedzīvotāju labklājības pieaugumu.
* 2019.gada OECD Ekonomikas pārskatā par Latviju tiek turpināta produktivitātes problemātikas analīze. OECD uzskata, ka galvenie izaicinājumi produktivitātes palielināšanai Latvijā ir saistīti ar salīdzinoši augstu ienākumu nevienlīdzību, no vienas puses, un zemu inovācijas līmeni, no otras puses. Lai turpmāk nodrošinātu produktivitātes pieaugumu, OECD rekomendē Latvijai mazināt ienākumu nevienlīdzību, risināt reģionālās atšķirības starp pilsētām un laukiem, t.sk. palielināt pašvaldību izmērus, apvienojot vairākas pašvaldības, uzlabot sabiedriskā transporta organizāciju un mājokļu pieejamību reģionos, kas dinamiski attīstās un piedāvā iedzīvotājiem labākas nodarbinātības iespējas.
* Tāpat Latvijai jāuzlabo tieslietu sistēmas efektivitāte, jāturpina reformu īstenošana veselības aprūpē, kā arī jāstiprina izglītības, zinātnes un inovācijas sistēma. Darbaspēka prasmju trūkuma risināšanai OECD iesaka stiprināt darba vidē balstītās mācības un pieaugušo izglītību.

Galvenās 2019.gada OECD Ekonomikas pārskata par Latviju rekomendācijas:

* Labklājības, iekļaušanas un zaļās izaugsmes uzlabošana:
* turpināt iesaistīt sociālos partnerus cīņā pret ēnu ekonomiku, ieviešot partnerības līgumus ar nozarēm;
* piedāvāt pietiekami lielas algas, lai piesaistītu kvalificētu darbaspēku tiesībsargājošās iestādēs;
* jāpalielina izdevumi veselības aprūpei, lai samazinātu tiešos maksājumus;
* jāpārliecinās, ka visiem iedzīvotājiem ir piekļuve pilna apjoma veselības aprūpes paketei, kā paredzēts;
* jāpalielina pašvaldību izmēri, apvienojot vairākas pašvaldības;
* jāpalielina garantētie minimālie ienākumi un jāapsver iespējas vēl samazināt to ieturēšanu;
* jāapsver iespējas izveidot sabiedriskā transporta patērētāju asociāciju Rīgas reģionam, kā arī valstij kopumā, lai koordinētu transporta plānošanu un nodrošināšanu;
* jāpalielina ar enerģētiku saistītie nodokļi un jāizlīdzina spēkā esošās nodokļu likmes par CO2 un citu gaisa piesārņotāju emisiju dažādiem degvielas veidiem un pielietojumiem;
* jāmudina mājokļu pārvaldīšanas aģentūras ierosināt un pārvaldīt energoefektivitātes ieguldījumus lielam ēku kopumam un mājokļu īpašniekiem ar zemiem ienākumiem jānodrošina dotācijas 100% izmaksu segšanai;
* jāievieš nodokļu atvieglojumi par mājokļu renovāciju;
* jānodrošina papildu valsts finansējums zemo īres maksu un sociālo mājokļu būvniecībai.
* Fiskālā politika:
* jāsamazina deficīts saskaņā ar plānoto;
* jāuzrauga iedzīvotāju ienākuma nodokļu reformas sekas, īpaši uz mājsaimniecībām ar zemiem ienākumiem;
* ilgtermiņā jāapsver iespēja atteikties no sociālajām iemaksām, kas paredzētas veselības aprūpes finansēšanai, kā arī jāveic citas darbības, lai padarītu iedzīvotāju ienākuma nodokļu sistēmu progresīvāku.
* Produktivitātes veicināšana:
* jāveicina apvienoto apmācību piedāvājumi, iesaistot vairākus uzņēmumus;
* pēc iespējas ātrāk jāievieš plānotais finansiālais atbalsts uzņēmumiem, kas nodrošina apmācību saviem darbiniekiem, īpaši palielinot finansējumu mazkvalificētā darbaspēka apmācībai;
* jāizstrādā detalizētākas vadlīnijas un stingrāk tās jāievieš valsts īpašuma tiesību pamatojuma pārskatīšanai. Jāstiprina Konkurences padomes pilnvaras iejaukties, konstatējot valsts un pašvaldību uzņēmumu rīcību, kas vērsta uz konkurences mazināšanu;
* nodarbinātības valsts aģentūrai jānoalgo vairāk konsultantu;
* jāizvērtē ES finansētās apmācības, lai noteiktu efektīvākās programmas;
* jāplāno ES finansētās apmācības finansēšana ārpus pašreizējā ES budžeta cikla, ja nepieciešams, no valsts līdzekļiem;
* jāveicina resursu apmaiņa starp universitātēm un pētniecības institūcijām;
* jāuzlabo algas, darba apstākļi un karjeras perspektīvas publisko zinātnisko institūciju pētniekiem, un jānodrošina spēcīgāks stimuls sadarboties ar uzņēmējiem;
* jāuzlabo spriedumu pieņemšanas kvalitāte un ātrums, veicot tiesu personāla apmācību un specializēšanos;
* jānodrošina tiesnešu atbildība un atskaitīšanās, tai skaitā, pagarinot gala termiņus disciplinārlietu izskatīšanai;
* arī turpmāk augstākajā valdības līmenī jānodrošina apņemšanās ātri ieviest valdības darbības plānu, stiprinot nelikumīgi iegūtu līdzekļu legalizēšanas un terorisma finansēšanas apkarošanas regulējumu.

Latvija kopumā piekrīt augstākminētajām 2019.gada OECD Ekonomikas pārskata par Latviju rekomendācijām. Ekonomikas ministrija ir apkopojusi informāciju no atbildīgajām institūcijām par aktuālo situāciju attiecībā uz rekomendāciju ieviešanu. Saskaņā ar institūciju sniegto informāciju OECD rekomendācijas kopumā atbilst Valdības rīcības plānā plānotajiem pasākumiem un kopumā tiek pildītas.

* Sadrabībā ar OECD 2019.gadā uzsākts projekts par mājokļu pieejamību Latvijā. Projekta mērķi saskan ar Valdības rīcības plānā apstiprinātajiem uzdevumiem, kā arī šāds projekts ir īpaši aktuāls, jo nacionālā līmenī šobrīd nav pieejami ekspertu izstrādāti visaptveroši analītiski materiāli, kas ietvertu visu mājokļu pieejamību definējošo jautājumu loku un piedāvātu risinājumus šobrīd identificētajām problēmām un novērtētu ekonomiskos ieguvumus no mājokļu pieejamības veicināšanas.
* Ekonomikas ministrija aktīvi iesaistās citu OECD valstu Ekonomikas pārskatu analīzē. Latvijas viedokļa sagatavošanā par šiem pārskatiem tiek iesaistītas arī citas nozaru ministrijas. Latvija ir noteikta kā vērtētājvalsts Portugālei un Austrijai. 2018.gada 17.decembra Ekonomikas attīstības un pārskatu analīzes komitejas sēdē Latvija prezentēja vērtējumu par OECD Ekonomikas pārskata projektu par Portugāli, bet 2019.gada 3.oktobrī Latvija prezentēs vērtējumu par OECD Ekonomikas pārskata projektu par Austriju.

**Ekonomiskās politikas komiteja**

* Komiteja sniedz ieguldījumu atbildīgas strukturālās, fiskālās un monetārās politikas veidošanā un finanšu stabilitātes nodrošināšanā OECD dalībvalstīs.
* Komitejas ietvaros pastiprināta uzmanība tiek pievērsta produktivitātes jautājumam – analīze par produktivitātes izmaiņu dinamiku un faktoriem, kas to nosaka, kā arī pasākumu, kas nodrošinātu produktivitātes izaugsmes pieaugumu, izstrāde.
* Produktivitātes analīze ir starp prioritārajiem jautājumiem arī Latvijā. Finanšu ministrija regulāri seko OECD pētījumiem par produktivitāti un piedalās pasākumos, ko organizē OECD Globālās produktivitātes forums, lai attīstītu un nostiprinātu izpratni un analītisko kapacitāti par produktivitātes nozīmi, riskiem un izaicinājumiem.

Īstermiņa ekonomisko prognožu darba grupas ietvaros:

* Finanšu ministrija veic pārrunas un nodrošina informāciju par makroekonomisko rādītāju izaugsmes prognozēm un vispārējās valdības budžeta datiem. Balstoties uz sniegto informāciju, OECD sagatavo izvērtējumu par Latvijas ekonomisko situāciju un izstrādā ekonomiskās izaugsmes prognozes.
* Tāpat Finanšu ministrija, izstrādājot tautsaimniecības izaugsmes prognozes, izmanto OECD globālās ekonomiskās attīstības vērtējumu un pasaules izaugsmes prognozes, kas sniedz padziļinātu informāciju par ārējās vides situāciju, tās izmaiņām un potenciālo ietekmi uz Latvijas ekonomikas perspektīvām.

**Kukuļošanas apkarošanas starptautiskajos biznesa darījumos darba grupa** **(WGB)**

* 2018.gada 10.oktobrī WGB plenārsēdes laikā tika skatīts Latvijas papildu rakstiskais ziņojums par noteiktu 2.fāzes novērtējumā izteikto rekomendāciju izpildi (dokumenta Nr. DAF/WGB(2018)38). Saskaņā ar WGB 2017.gada 17.oktobra lēmumu Latvijai bija jāsniedz papildu ziņojums par sekojošu rekomendāciju īstenošanu: 1) trauksmes cēlēju aizsardzība; 2) noziedzīgi iegūtu līdzekļu legalizēšanas novēršana un apkarošana; 3) KNAB personālpolitika; 4) ārvalstu amatpersonas kukuļošanas noziedzīgā nodarījuma atbilstība OECD 1997.gada 21.novembra Konvencijas par ārvalstu amatpersonu kukuļošanas apkarošanu starptautiskajos biznesa darījumos 1.panta prasībām, kā arī aktuālā informācija attiecībā uz izmeklēšanā, kriminālvajāšanā vai tiesā esošām ārvalstu amatpersonu kukuļošanas lietām.
* Izskatot minēto papildu ziņojumu, Latvijas 2.fāzes novērtējuma eksperti norādīja, ka ir panākts liels progress rekomendāciju izpildē, tomēr vienlaikus tika norādīts uz trūkumiem, kuri ir jānovērš. Tika norādīts, ka vēl nav pieņemts Trauksmes cēlēju aizsardzības likums[[1]](#footnote-1). Atzinīgi novērtēts ieguldītais darbs, skaidrojot tiešā nodoma tvērumu krimināltiesībās, vienlaikus norādot, ka tomēr rekomendācija noteica tiesību aktu grozījumus, un tāpēc, ja Latvijā nebūs judikatūras, kas apliecina tiešā nodoma tvēruma atbilstību konvencijas prasībām, būs nepieciešami grozījumi Krimināllikumā. Attiecībā uz rekomendācijām par noziedzīgi iegūtu līdzekļu legalizēšanas novēršanu un apkarošanu, eksperti uzsvēra, ka ir sasniegts būtisks progress, jo īpaši attiecībā uz kapacitātes pieaugumu, ir veikti plaši informēšanas pasākumi, izstrādātas nepieciešamās metodoloģijas, vadlīnijas, uzlabota komunikācija, tomēr tika norādīts, ka Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas ekspertu komitejas *Moneyval* savstarpējās novērtēšanas Latvijas 5.kārtas ziņojumā noteiktas 2015.gadā izteiktās WGB rekomendācijas tiek atkārtotas 2018.gada apstiprinātajā ziņojumā. Ievērojot panākto progresu rekomendāciju izpildē, WGB nolēma nepiemērot papildu ziņošanas pienākumu Latvijai.
* 2019.gadā uzsākts Latvijas 3.fāzes novērtējums WGB ietvaros. Tieslietu ministrija sadarbībā ar kompetentajām iestādēm sagatavoja Latvijas atbildes WGB Sekretariātam uz 3.fāzes novērtējuma anketu. Laika posmā no š.g. 20. līdz 24. maijam Latvijā vizītē ieradās OECD WGB Sekretariāta pārstāvji un eksperti no Čehijas un Meksikas, lai veiktu Latvijas 3.fāzes novērtējumu par paveikto OECD Konvencijas par ārvalstu amatpersonu kukuļošanas apkarošanu starptautiskajos biznesa darījumos prasību ieviešanu Latvijā. Kopumā paneļdiskusijās ar ekspertiem piedalījās vairāk kā 130 Latvijas pārstāvji (izmeklētāji, prokurori, tiesneši, dažādu ministriju pārstāvji, Finanšu un kapitāla tirgus komisijas un Finanšu izlūkošanas dienesta pārstāvji, zvērināti revidenti, zvērināti notāri, zvērināti advokāti, žurnālisti, nevalstisko organizāciju pārstāvji, mācībspēki, utt.). Latvijas pārstāvju atbildes un aktīvā dalība tika ļoti augsti novērtēta no ekspertu puses un OECD WGB Sekretariāts ir izteicis atzinību gan par kvalitatīvajām atbildēm diskusijas laikā, gan tikšanās plašo apmeklētību.
* Minētā vizīte ir ļoti būtiska Latvijas 3.fāzes novērtējuma ietvaros. Balstoties uz apkopoto informāciju, eksperti sniegs savu vērtējumu Latvijas paveiktajam OECD Konvencijas par ārvalstu amatpersonu kukuļošanas apkarošanu starptautiskajos biznesa darījumos prasību ieviešanā un tās praktiskajā piemērošanā, kā arī izteiks rekomendācijas, lai palīdzētu Latvijai ieviest efektīvu korupcijas apkarošanas sistēmu, jo īpaši apkarojot ārvalstu amatpersonu kukuļošanu starptautiskajos biznesa darījumos un ar to saistīto noziedzīgi iegūto līdzekļu legalizāciju Latvijā, tādējādi ļaujot biznesa videi Latvijā un arī pasaulē kļūtu caurskatāmākai un tiesiskākai. Tiek plānots, ka Latvijas 3.fāzes novērtējuma ziņojuma apstiprināšana norisināsies kārtējās WGB plenārsēdes laikā no 8. līdz 11.oktobrim.
* Saistībā ar noziedzīgi iegūtu līdzekļu novēršanas un apkarošanas jautājumu Latvijas institūcijas bija lūgušas OECD veikt Latvijas noziedzīgi iegūtu līdzekļu legalizācijas un terorisma un proliferācijas finansēšanas novēršanas sistēmas darbības efektivitātes un proporcionalitātes izvērtējumu. Darbs pie ziņojuma noslēdzās 2019. gada martā un rekomendācijas ir kalpojušas par pamatu Latvijas institūciju tālākam darbam un iekšējām konsultācijām par MONEYVAL rekomendāciju ieviešanu.

**Korporatīvās pārvaldības komiteja**

* Būtiskākais OECD Korporatīvās pārvaldības komitejas mērķis ir veicināt politikas veidotāju un ieviesēju izpratni par labu korporatīvo pārvaldību un nepieciešamajām reformām labas korporatīvās pārvaldības ieviešanā un stiprināšanā. Lai sasniegtu šo mērķi, komiteja veic dažādus izvērtējumus un datu un informācijas apkopojumus.
* Pārskata periodā komiteja pabeidza darbu pie pētījuma (*peer review*) par elastību un proporcionalitāti, kurā ir apkopoti un analizēti korporatīvās pārvaldības regulējuma modeļi un iespējas veidot elastīgu un proporcionālu korporatīvās pārvaldības ietvaru, un uzsāka darbu pie nākamā pētījuma par valdes un padomes locekļu pienākumiem un atbildību komercsabiedrību grupās.
* Tāpat komiteja noslēdza darbu pie OECD Korporatīvās pārvaldības *Factbook* 2019. Šajā izdevumā tiek salīdzinošā veidā apkopota informācija par dažādiem aktuāliem korporatīvās pārvaldības jautājumiem ne tikai OECD dalībvalstīs, bet arī vairākās citās OECD sadarbības valstīs.
* G20/OECD Korporatīvās pārvaldības principi tiek izmantoti darbā pie NASDAQ Riga Korporatīvās pārvaldības principu pārskatīšanas un aktualizēšanas, iestrādājot tajos jaunāko labo praksi un principus labas korporatīvās pārvaldības ievērošanai. Darbs pie NASDAQ Riga Korporatīvās pārvaldības principu aktualizēšanas ir uzsākts 2018. gadā un plānots, ka minēto principu jaunā redakcija varētu tikt apstiprināta 2020. gada laikā.

**Valsts kapitālsabiedrību pārvaldība**

Darba grupas darbības galvenās prioritātes:

* Pētījuma izvērtējums un diskusijas par godīga un atbildīga biznesa prakses un pretkorupcijas pasākumu īstenošanu valsts kapitālsabiedrībās un atbilstošu pretkorupcijas un godprātīgas uzņēmējdarbības vadlīniju izstrāde.
* Starptautiskos darījumos iesaistītu valsts kapitālsabiedrību informācijas atklāšanas standarta izstrāde starptautiskā mērogā aktīvām valsts kapitālsabiedrībām konkurences neitralitātes principa kontekstā.
* Privatizācijas prakses rokasgrāmatas (*Privatisation Primer*) projekta izvērtēšana un saskaņošana.
* OECD paplašināšanās process, kura ietvaros notika Lietuvas un Kostarikas izvērtējuma ziņojumu izskatīšana slēgtajās darba grupas sēdēs. Darba grupā tika veikta Argentīnas valsts kapitālsabiedrību pārvaldības izvērtēšana, lai lemtu par Argentīnas centieniem to tuvināt OECD valsts uzņēmumu korporatīvās pārvaldības vadlīnijām. Lietuvas ziņojums par plānotajām un īstenotajām reformām tika pozitīvi novērtēts, kā rezultātā Lietuva sekmīgi pabeidza iestāšanās sarunas un tika uzņemta OECD.

Latvijas prioritātes OECD Valsts kapitālsabiedrību pārvaldības un privatizācijas prakses darba grupas turpmākajā darbībā

* Privatizācijas jautājumi, ņemot vērā, ka ir uzsākta diskusija par valsts kapitālsabiedrību akciju iespējamo kotēšanu biržā un iespējamu obligāciju emisiju kapitāla piesaistei. 2019.gada jūlijā obligācijas 200 miljonu euro apmērā sekmīgi emitēja arī nacionālā aviokompānija “Air Baltic Corporation”, paredzot nākotnē šīs emitētās obligācijas kotēt biržā.
* Tāpat nozīmīga prioritāte, ņemot vērā veiktā OECD pētījuma par godprātīgas uzņēmējdarbības prakses īstenošanu valsts kapitālsabiedrībās secinājumus, būtu OECD pretkorupcijas un godprātīgas uzņēmējdarbības vadlīniju popularizēšana un ieviešana nacionālā līmenī.
* Darbības programmā 2019.-2020.gadam kā iespējamas jaunās prioritātes turpmākai izpētei iezīmējās jautājumi par valsts lomu finanšu sektorā un pašvaldību vai cita līmeņa publiskā sektora kapitālsabiedrību pārvaldību. Papildus jomas būtu pilnībā atkarīgas no dalībvalstu iespējamiem papildus finansējuma piešķīrumiem.
* Ņemot vērā pašvaldībām piederošo kapitālsabiedrību nozīmīgo apjomu Latvijā un nepietiekami apzināto praksi pašvaldību kapitālsabiedrību veidošanā un pārvaldībā, kā iespējamu prioritāti turpmākajā darba grupas darbībā Latvija varētu atbalstīt pašvaldību kapitālsabiedrību pārvaldības prakses izpēti, jo īpaši to vērtējot no līdzdalības kapitālsabiedrībā pamatojuma, informācijas atklātības, korporatīvās pārvaldības un konkurences neitralitātes principu nodrošināšanas viedokļa.

OECD rekomendāciju īstenošana

* Latvija ir lielā mērā izpildījusi OECD rekomendācijas publiskas personas kapitālsabiedrību pārvaldības jomā, kas tika sniegtas pēc Latvijas uzņemšanas OECD. Ir veikti grozījumi Publiskas personas kapitāla daļu un kapitālsabiedrību pārvaldības  likumā (turpmāk - Kapitālsabiedrību likums), kā arī veikti uzlabojumi valsts kapitālsabiedrību pārvaldības jomā.
* 2019.gada 13.jūnijā Saeimā pieņēma nozīmīgus grozījumus Kapitālsabiedrību likumā, kuri stāsies spēkā 2020.gada 1.janvārī. Grozījumi ietver šādas nozīmīgākas izmaiņas:
  + Pilnveidota valsts un pašvaldību kapitālsabiedrību valdes un padomes locekļu atlases kārtība. Pašvaldību kapitālsabiedrību valdes un padomes locekļu nominācijas procesos jāpiemēro tādi paši principi kā valsts kapitālsabiedrību valdes un padomes locekļu atlasē. Valsts kapitālsabiedrību padomes atlasīs centralizēti. Lielajās publisko personu kapitālsabiedrībās un visās publisko personu akciju sabiedrībās padomes veidošana būs obligāta, vidēja lieluma kapitālsabiedrībās būs iespējams veidot padomi.
  + Visās valsts un pašvaldību kapitālsabiedrību padomēs vismaz puse no padomes sastāva būs neatkarīgi padomes locekļi. Precizēti neatkarīga padomes locekļa kritēriji.
  + Precizēts padomes locekļu skaits – tas nedrīkstēs būt mazāks par trīs, bet ne lielāks par septiņiem padomes locekļiem. Padomes locekļiem prēmijas netiks izmaksātas.
  + Padomei būs pienākums ne tikai apstiprināt vidēja termiņa darbības stratēģiju, bet arī uzraudzīt tās īstenošanu.
  + Pašvaldībās kapitāla daļu turētāja lēmumus turpmāk pieņems izpilddirektors.
  + Valsts un pašvaldības kapitālsabiedrībām jāatklāj informācija par visām paziņotajām dalībnieku (akcionāru) sapulcēm, tajā skaitā par darba kārtību un lēmumiem.
  + Koordinācijas institūcija kontrolēs kā valsts kapitāla daļu turētāji, valsts kapitālsabiedrības, pašvaldības un lielās pašvaldībām piederošās kapitālsabiedrības publisko likumā noteikto publicējamo informāciju, kā arī iekļaus attiecīgu informāciju ikgadējā pārskatā par valsts kapitāla daļām un kapitālsabiedrībām. Publisko personu kapitālsabiedrībām būs jānodrošina noteiktas informācijas publiska pieejamība vismaz par pēdējiem pieciem gadiem, arī informācija par finanšu mērķu un nefinanšu mērķu īstenošanas rezultātiem. Lielajām kapitālsabiedrībām būs jāpublisko darījumi ar saistītajām pusēm.
* 2018. gada laikā ar Eiropas Komisijas strukturālo reformu atbalsta dienesta atbalstu tika īstenots valsts kapitālsabiedrību pārvaldības pilnveidošanas iespēju izpētes projekts. Projekta rezultātā tika izstrādāts priekšlikums valsts kapitālsabiedrību grupēšanai pēc to darbības rakstura, kā arī tika sagatavoti priekšlikumi kapitālsabiedrību finanšu mērķu noteikšanas un uzraudzības monitoringam, kā arī priekšlikumi dividenžu politikas pilnveidošanai. Projekta rezultātā izstrādātie priekšlikumi tiks ņemti vērā, izstrādājot nepieciešamos grozījumus vadlīnijās un normatīvajos aktos, kā arī izstrādājot jaunu attīstības plānošanas dokumentu, kas definēs turpmākās pārmaiņas valsts kapitālsabiedrību pārvaldības jomā.
* 2018.gada 28.augustā tika apstiprināti grozījumi “Valsts kapitālsabiedrību vidēja termiņa darbības stratēģijas izstrādes vadlīnijas”, kuras papildinātas arī ar skaidrojumu jēdziena “nefinanšu mērķi” saturu. Lai nodrošinātu kapitālsabiedrībām izvirzīto nefinanšu mērķu izmaksu uzrādīšanu kapitālsabiedrību vidēja termiņa darbības stratēģijās, “Valsts kapitālsabiedrību vidēja termiņa darbības stratēģijas izstrādes vadlīnijas” nosaka, ka specifiskie valsts noteiktie nefinanšu mērķi stratēģijā norādāmi kā precīzi definēts kapitālsabiedrībai valsts ar tiesību aktiem vai līgumu uzdots uzdevums vai funkcija sabiedrības interešu īstenošanai, kam jānorāda to izpildes sagaidāmās izmaksas un šo izmaksu segšanas valsts finansēti avoti. Stratēģiju projektu saskaņošanas procesā PKC vērtē šo nefinanšu mērķu izdevumu ietekmi uz izvirzītajiem finanšu mērķiem.

Latvijas iesaiste OECD darbā valsts kapitālsabiedrību pārvaldības jomā

* Latvija ir aktīvi iesaistījusies ar savu ekspertīzi OECD darbībā citās valstīs. 2018. gada septembrī Kijevā notiekošajā OECD organizētajā seminārā un ekspertu misijā par valsts kapitālsabiedrību pārvaldības reformām ogļūdeņražu sektorā kā viens no OECD dalībvalstu ekspertiem piedalījās Pārresoru koordinācijas centra (PKC) vadītāja vietnieks V. Vesperis.
* 2018.gada oktobrī PKC Kapitālsabiedrību pārvaldības nodaļas vadītāja Dzintra Gasūne dalījās Latvijas pieredzē par valsts kapitālsabiedrību pārvaldības jautājumiem Eiropas rekonstrukcijas un attīstības bankas (ERAB) un OECD (ar Apvienoto Nāciju Attīstības programmas atbalstu) rīkotajā Vidusāzijas reģionālo ekspertu seminārā Biškekā, Kirgizstānas Republikā.
* 2018.gadā tika uzsākta gatavošanās 2019. gada 10. un 11.aprīlī Rīgā notikušās Eiropas Komisijas *Taiex* programmas organizētās Bulgārijas valsts pārvaldes darbinieku vizītei un pieredzes apmaiņas semināram, kurā bez Latvijas pārstāvjiem piedalījās OECD Ekonomikas direktorāta vecākais ekonomists, Valsts kapitālsabiedrību pārvaldības un privatizācijas prakses darba grupas vadītājs un Lietuvas Valsts kapitālsabiedrību pārvaldības koordinācijas centra pārstāvji, sniedzot savu pieredzi un zināšanas Bulgārijas Finanšu ministrijas darbiniekiem, lai palīdzētu Bulgārijai izveidot OECD vadlīnijām un principiem atbilstošu kapitālsabiedrību pārvaldības normatīvo ietvaru.

**Nodarbinātības, darba un sociālo lietu direktorāts (ELSA)**

Prioritātes nodarbinātības jomā:

* Direktorāta galvenā prioritāte pārskata periodā bija OECD Nodarbinātības stratēģijas publicēšana 2018.gada 4.decembrī (<https://www.oecd.org/employment/jobs-strategy/>).
* Stratēģija nosaka trīs galvenās vadlīnijas iekļaujošu nodarbinātību veicinošu rīcībpolitiku reformām: (1) radīt tādus apstākļu, kuros augstas kvalitātes darba vietu skaits pieaug; (2) mazināt darba tirgus riskus un veicināt bezdarbnieku atgriešanu darba tirgū, īpašu uzmanību pievēršot iespēju vienlīdzības stiprināšanai; (3) sagatavoties nākotnes iespējām un izaicinājumiem strauji mainīgajā ekonomikā un darba tirgū.
* Nākotnes darba tirgus izaicinājumi apskatīti arī 2019.gada OECD Nodarbinātības pārskatā (*skat.* [*https://doi.org/10.1787/9ee00155-en*](https://doi.org/10.1787/9ee00155-en)), kurā analizēts kā tehnoloģiskās pārmaiņas, globalizācija, sabiedrības novecošanās un citas tendences transformē darba tirgus OECD valstīs. Pārskats apskata risinājumus kā darba tirgus regulējuma izmaiņas varētu paplašināt tiesību un aizsardzības (t.sk. sociālas apdrošināšanas) pārklājumu darbiniekiem nestandarta nodarbinātības formās.

Migrācijas jomā:

* ELS turpina darbu pie migrantu integrācijas rezultātu novērtēšanas ([*https://doi.org/10.1787/9789264307216-en*](https://doi.org/10.1787/9789264307216-en)), kā arī izstrādā dažādas publikācijas un biļetenus (*skat.* [*https://www.oecd.org/migration/publicationsdocuments/policybriefs/*](https://www.oecd.org/migration/publicationsdocuments/policybriefs/)) par dažādiem migrācijas jautājumiem.
* 2020.gada 17.janvārī OECD organizē regulāro migrācijas lietu ministru tikšanos, kuras uzmanības centrā būs jautājumi par nākotnes izaicinājumiem pielāgotām migrācijas un integrācijas politikām*.* Dienu pirms ministru tikšanās notiks augsta līmeņa migrācijas jautājumu forums.

Sociālās politikas jomā:

* ELS īpašu uzmanību pievērsis vidusšķiras attīstības problemātikai. Daudzās OECD valstīs globalizācijas rezultātā vidusšķiras mājsaimniecību ienākumi ir pieauguši būtiski lēnāk nekā vidēji visām mājsaimniecībām (skat. <https://doi.org/10.1787/689afed1-en>).
* Tehnoloģisko pārmaiņu rezultātā ir automatizēta daļa vidēja prasmju līmeņa darbavietu, kurās iepriekš bija nodarbināti vidusšķirai piederošie. Vienlaikus vairāk par ienākumiem ir pieaugušas preču un pakalpojumu, tostarp mājokļa, izmaksas, kas būtiski ietekmē vidusšķiras dzīves apstākļus un finansiālo drošību.

Latvijas prioritātes ELS darbā

* Labklājības ministrija ir definējusi trīs prioritātes sadarbībai ar ELSA direktorātu:
* rīcībpolitiku pilnveide iekļaujošāka darba tirgus veidošanai un pilnvērtīgākai Latvijas iedzīvotāju cilvēkresursu potenciāla izmantošanai;
* ienākumu nevienlīdzības un nabadzības mazināšana;
* sociālo pakalpojumu pilnveide un deinstitucionalizācijas ieviešana.

OECD veiktie novērtējumi (t.sk. brīvprātīgie) Labklājības ministrijas kompetences jomās

* Labklājības ministrija 2018. gada 20. jūnijā iesniedza OECD ELS kopsavilkumu par būtiskākajiem sasniegumiem rekomendāciju ieviešanā un 2018.gada 18.oktobrī ELS komitejā prezentēja rekomendāciju ieviešanā paveikto, tādējādi izpildot formālajā lēmumā noteikto prasību un noslēdzot iestāšanās procesā noteiktā uzdevuma izpildi. Latvijas puses prezentācijā ietvertā informācija par rekomendāciju izpildē paveikto tika ietverta Informatīvajā ziņojumā "Par Latvijas dalību OECD laika periodā no 2017.gada jūlija līdz 2018.gada jūlijam".
* Pētījumu sērijas *OECD Reviews of Pension Systems* ietvaros no 2017. gada aprīļa līdz 2018. gada janvārim OECD veica Latvijas pensiju sistēmas izvērtējumu. Pētījuma mērķis bija izanalizēt Latvijas pensiju sistēmu, t.sk., valsts obligāto nefondēto pensiju shēmu, valsts fondēto pensiju shēmu, kā arī privāto brīvprātīgo pensiju shēmu, īpašu uzmanību pievēršot pensiju sistēmas finanšu ilgtspējai. Pētījums pabeigts un publicēts 2018. gada 7. martā. Tas ietver virkni rekomendāciju, ko Labklājības ministrija ir rūpīgi izvērtējusi un ņēmusi vērā sagatavojot priekšlikumus pensiju sistēmu regulējošo normatīvo aktu izmaiņām. Būtiskākās izmaiņas, kas balstītas rekomendācijās:
  + Labklājības ministrija sagatavoja politikas plānošanas dokumenta projektu “Plāns minimālo ienākumu līmeņa pilnveidošanai 2020.-2021.gadam” (turpmāk - Plāns), kurā iekļautie pasākumi paredz atbalstu iedzīvotājiem ar zemiem ienākumiem, kā arī nabadzības un sociālās atstumtības riskam visvairāk pakļautajām iedzīvotāju grupām. Plāns tika konceptuāli atbalstīts un apstiprināts ar Ministru kabineta 2019. gada 22. augusta rīkojumu Nr. 408 “Par Plānu minimālo ienākumu atbalsta sistēmas pilnveidošanai 2020.–2021. gadam”. Ierobežotā finansējuma dēļ Plānā noteiktos pasākumus nevar īstenot pilnā apmērā, tāpēc 2020.gada budžeta veidošanas procesā kā prioritāri risināmas ir izvirzītas tādas iniciatīvas kā valsts sociālā nodrošinājuma pabalsta apmēra paaugstināšana personām ar invaliditāti, kā arī minimālās vecuma un invaliditātes pensijas apmēra paaugstināšana.
  + 2018.gada 1.jūlijā personām, kurām līdz 1996.gada 31.decembrim bija piešķirta vecuma pensija vai piešķirta invaliditātes pensija un sasniegts vecuma pensijai nepieciešamais vecums, piemaksa pie vecuma un invaliditātes pensijas par vienu apdrošināšanas stāža gadu, kas uzkrāts līdz 1995.gada 31.decembrim, tika noteikta 1,50 euro (iepriekš – viens euro) apmērā.
  + Ikgadējā pensiju indeksācijā, kurā pārskata visas valsts pensijas, t.sk., minimālās valsts pensijas, sākot ar 2018. gada 1.oktobri, vecuma pensijām ar lielu apdrošināšanas stāžu piemēro lielāku daļu no apdrošināšanas iemaksu algu summas reālā pieauguma procentiem. Ja iepriekš visu vecuma pensiju indeksācijā tika ņemts vērā faktiskais patēriņa cenu indekss jeb inflācija un puse no reālā iemaksu algu summas pieauguma, tad no 2018. gada 1.oktobra vecuma pensijas, kas aprēķinātas par apdrošināšanas stāžu no 30 līdz 39 gadiem un vecuma pensijas, kas piešķirtas par darbu kaitīgos un smagos vai sevišķi kaitīgos un smagos darba apstākļos, tiek indeksētas ar patēriņa cenu indeksu un 60 procentiem no iemaksu algu summas reālā pieauguma. Ja vecuma pensija aprēķināta par apdrošināšanas stāžu - 40 un vairāk gadu, tad to indeksē ar patēriņa cenu indeksu un 70 procentiem no iemaksu algu summas reālā pieauguma. Sākot ar 2019.gada 1.oktobri, vecuma pensijām, kas aprēķinātas par 45 un vairāk gadu lielu apdrošināšanas stāžu, pensiju indeksācijā piemēros patēriņa cenu indeksu un 80 procentus (70 procentu vietā) no iemaksu algu summas reālā pieauguma.
  + Sākot ar 2019.gada 1.oktobri, tiks indeksēta arī piemaksa pie vecuma un invaliditātes pensijas par katru apdrošināšanas stāža gadu, kas uzkrāts līdz 1995.gada 31.decembrim, ņemot vērā faktisko patēriņa cenu indeksu un 50 procentus no apdrošināšanas iemaksu algu summas reālā pieauguma procentiem.
  + No 2019. gada 1. janvāra pensijas saņēmēja nāves gadījumā pārdzīvojušais laulātais, kurš ir arī Latvijas vecuma, invaliditātes, izdienas vai speciālās valsts pensijas saņēmējs, vienu gadu pēc laulātā nāves dienas var saņemt 50 procentus no sava mirušā laulātā pensijas, ieskaitot piemaksu pie vecuma un invaliditātes pensijas par apdrošināšanas stāžu līdz 1995.gada 31.decembrim (iepriekš pensijas saņēmēja nāves gadījumā pārdzīvojušajam laulātajam izmaksāja vienreizēju pabalstu mirušā laulātā divu pensiju apmērā, neieskaitot minēto piemaksu pie pensijas).
  + Sākot ar 2019.gada 1.janvāri, fondēto pensiju shēmas (pensiju sistēmas otrais līmenis) līdzekļu pārvaldītāja maksājums par ieguldījuma plāna pārvaldi ir samazināts gan pastāvīgajai, gan mainīgajai daļai, kā arī samazināts kopējais maksimālais apmērs par ieguldījumu plāna pārvaldi.
* 2019.gada 16.aprīlī ar prezentācijas konferenci noslēdzās OECD zinātniskā pētījuma par Latvijas darba tirgus politiku īstenošana (skat. <https://doi.org/10.1787/6037200a-en>*)*.
  + OECD zinātniskā pētījuma rezultātus Labklājības ministrija izmanto uz pierādījumiem balstītas rīcībpolitikas izstrādei. Pētījuma rezultāti ir nozīmīgs ieguldījums “Iekļaujošas nodarbinātības pamatnostādņu 2015.-2020. gadam” starpposma novērtējuma izstrādē un darba tirgus politikas pasākumu (jo īpaši bezdarbnieku mācību programmu, reģionālās mobilitātes atbalsta programmas un darba algu subsīdiju) un sociālās politikas mehānismu pilnveidei. Tie kalpo gan par nozīmīgu atbalstu diskusijās par Nacionālā attīstības plāna prioritātēm un nākamā struktūrfondu plānošanas perioda ieguldījumu jomām, gan arī sarunās un konsultācijās ar mērķgrupu pārstāvjiem.
  + Pētījuma darba uzdevums tika īpaši pielāgots Latvijas politikas veidotājus interesējošiem jautājumam un tā centrālais jautājums bija darba tirgus politikas pasākumu efektivitātes novērtējums.
  + Pētījumā papildus OECD ierastajam dalībvalstu salīdzinošajam izvērtējumā ir ietvertas arī specifiski šim pētījumam pielāgotas ekonometriskās analīzes metodes. Jāatzīmē, ka inovācija OECD mērogā ir tas, ka pētījumā tika izmantoti savienoti administratīvie mikro līmeņa dati (t.i., dati personu līmenī par laika periodu no 2012.gada līdz 2017. gadam) no četrām datubāzēm: (1) Nodarbinātības valsts aģentūras datu bāze “BURVIS”, (2) Valsts sociālās apdrošināšanas aģentūras datu bāze, (3) Pilsonības un migrācijas lietu pārvaldes datu bāze “Iedzīvotāju reģistrs”, (4) Pašvaldību sociālās palīdzības datubāze SOPA.
  + Latvijas pētījumā izmantotā pieeja ir atzīmēta kā labā prakse un 2019.gada rudenī tiks prezentēta Eiropas Komisijas Nodarbinātības, sociālo lietu un iekļautības ģenerāldirektorāta un OECD kopīgi rīkotajā seminārā par savienotu administratīvo datu izmantošanu darba tirgus politiku novērtēšanā.
* Tiek apsvērta OECD piesaiste Eiropas Ekonomikas zonas (EEZ) finanšu instrumenta 2014.-2021. gada periodam programmas “Starptautiskā policijas sadarbība un noziedzības apkarošana” iepriekš noteiktā projekta „Atbalsts Barnahus (Bērnu mājas) ieviešanai Latvijā” ietvaros. OECD varētu tikt piesaistīta vispusīgam izvērtējumam par to, kā tiek ievērotas no vardarbības cietušo bērnu un viņu ģimeņu tiesības un intereses katrā no sistēmas posmiem gan attiecībā uz sniegtajiem pakalpojumiem un atbalstu, gan pieeju taisnīgai tiesai, tāpat tiktu veikta «Bērnu mājas» modeļa ieviešanas izmaksu un ieguvumu analīze (*cost-benefit analysis*).

OECD rekomendāciju ieviešana

* Aplokšņu algu mazināšanai nodokļu administrēšanas pasākumu veikšanā pastiprināta uzmanība tika pievērsta augta riska nozarēm – taksometru pakalpojumi, būvniecība, sabiedriskā ēdināšana, drošība un apsardze, autotransporta kravu pārvadājumu, mazumtirdzniecības uzņēmumi.
* Kontroles pasākumu rezultātā visvairāk papildu maksājumi budžetā saistībā ar “aplokšņu” algām tika aprēķināti nodokļu maksātājiem gan augta riska nozarēs, gan arī izklaides un atpūtas darbību, koksnes izstrādājumu ražošanu nozaru uzņēmumiem.
* Iesniegtajos pārskatos kopumā uzrādīts darba ņēmēju skaita palielinājums par 4 051 darba ņēmējiem. Darba ņēmēju skaita un darba algu palielinājuma rezultātā iemaksai valsts budžetā papildus aprēķināti 2 305,54 tūkst. EUR, tai skaitā valsts sociālās apdrošināšanas obligātās iemaksas – 1 581,24 tūkst. EUR un iedzīvotāju ienākuma nodoklis –724,30 tūkst. EUR.
* Pārņemta Eiropas Parlamenta un Padomes 2016. gada 11. maija Direktīva 2016/801/ES par nosacījumiem attiecībā uz trešo valstu valstspiederīgo ieceļošanu un uzturēšanos pētniecības, studiju, stažēšanās, brīvprātīgā darba, skolēnu apmaiņas programmu vai izglītības projektu un viesaukles darba nolūkā, kas galvenokārt saistīti ar mobilitātes jautājumiem. Pētniekiem piešķirta neierobežota piekļuve darba tirgum, tādējādi radot labvēlīgākus nosacījumus augstas kvalifikācijas trešo valstu pilsoņu piesaistei. Bakalaura programmu studenti var strādāt 40 stundas nedēļā studiju brīvlaikā. Maģistra un doktora programmu studenti var strādāt 40 stundas nedēļā.
* Veikti grozījumi Imigrācijas likumā, lai darba devējiem būtu iespēja nodarbināt trešo valstu pilsoņus uz ilgtermiņa vīzas pamata. Vīzas noformēšanas process ir vienkāršāks, lētāks un ātrāks, nekā uzturēšanās atļaujas noformēšana, tādējādi ļaujot darba devējiem elastīgāk piesaistīt nepieciešamo darbaspēku.

**Izglītības politikas komiteja (EDPC)**

* EDPC mērķis ir palīdzēt OECD dalībvalstīm izstrādāt efektīvu un uz pierādījumiem balstītu izglītības politiku, lai sasniegtu individuālos, sociālos, kultūras un ekonomiskos mērķus.
* EDPC prioritātes: 1) stiprināt sociālo un ekonomisko līdzdalību caur pareizo prasmju attīstību un; 2) atbalstīt OECD dalībvalstis efektīvu izglītības reformu īstenošanā – no pirmsskolas līdz augstākajai izglītībai (ieskaitot pieaugušo izglītību).
* OECD sniedz atbalstu caur vairākām prioritārajām aktivitātēm. Latvija piedalās šādās aktivitātēs:
  + OECD Starptautiskā skolēnu novērtēšanas programma (PISA);
  + Izglītības pētījumu un inovāciju centra (CERI) darbs;
  + OECD izglītības indikatori un statistikas datu apkopojumi (INES);
  + Pieaugušo prasmju apsekojums(PIAAC);
  + OECD Prasmju stratēģija;
  + Starptautiskais mācību vides pētījums (TALIS).
* Pēc OECD lūguma 2019. gada maijā tika apkopota un sniegta informācija par EDPC juridiskā instrumenta – OECD Padomes rekomendācijas attiecībā uz pamatnostādnēm par zemestrīces drošumu skolās (turpmāk – Rekomendācija) ieviešanas progresu Latvijā OECD apkopojumam par Rekomendācijas īstenošanu OECD dalībvalstīs laika posmā no 2015. gada līdz 2019. gadam.
* Latvijā informācija par Rekomendācijas īstenošanu tika sniegta, Izglītības un zinātnes ministrijai apkopojot Būvniecības valsts kontroles biroja, Ekonomikas ministrijas, Iekšlietu ministrijas, Izglītības kvalitātes valsts dienesta, Latvijas Vides, ģeoloģijas un meteoroloģijas centra, Valsts izglītības satura centra, Valsts ugunsdzēsības un glābšanas dienesta un Vides aizsardzības un reģionālās attīstības ministrijas sniegto informāciju. OECD Progresa ziņojumu par Rekomendācijas izpildi plānots izskatīt OECD Padomē 2020. gadā.
* EDPC 2019.gada pavasara sesijā tika pieņemta OECD Izglītības sektora Vidēja termiņa stratēģija, par kuru diskusijas tika uzsāktas 2018.gada rudenī. Kā vienots OECD Izglītības sektora attīstības redzējums Vidēja termiņa stratēģija stājās spēkā līdz ar jaunā komitejas mandāta apstiprināšanu nākamajiem 5 gadiem.
* Latvija piedalījās komitejas diskusijās par stratēģijas projektu, kā arī organizēja vienu no stratēģijas projekta sagatavošanas darba sanāksmēm Latvijas vēstniecības telpās, kurā piedalījās 13 valstu nacionālo delegāciju pārstāvji – Somija, Zviedrija, Norvēģija, Igaunija, Itālija, Ungārija, Vācija, Kanāda, Čīle, Portugāle, Lielbritānija, ASV un Latvija kā uzņemošā valsts.

Latvijas prioritātes EDCP darbā

* Latvijā tiks turpināts darbs iepriekš identificētajos prioritārajos virzienos sadarbībai ar OECD EDPC[[2]](#footnote-2): 1) visu pakāpju izglītības vides kvalitātes paaugstināšana; 2) vērtībizglītībā balstītu indivīda profesionālo un sociālo prasmju attīstība dzīvei un konkurētspējai darba vidē; 3) izglītības kvalitātes monitoringa attīstība Latvijā, aptverot šādas tematiskās jomas:
* dalību OECD starptautiskajos izglītības pētījumos, attīstot starptautiski salīdzināmos rādītājus, kā arī veicinot cilvēkresursu prasmju attīstību strādāt ar starptautiskajiem pētījumiem;
* nacionālā līmeņa izglītības kvalitātes uzraudzības indikatoru noteikšana, analizējot t.sk. citu OECD dalībvalstu pieredzi;
* resursu pārvaldības efektivitātes uzlabošanu nacionālajā, reģionālajā un vietējā līmenī, attīstot izglītības iestāžu institucionālo izcilību.
* Vienlaikus Latvijai pašreiz nozīmīgākie jautājumi EDPC darba kārtībā ir saistīti ar nākotnes izglītības saturu un prasmēm, bērnu labbūtību skolā, kā arī skolotāju un mācībspēku profesionālo kompetenci.
* Kaut arī Latvija nav OECD projekta Izglītības un prasmju nākotne 2030 formālā dalībniece[[3]](#footnote-3), vairāki Latvijas eksperti aktīvi piedalījās (un turpina piedalīties) projekta aktivitātēs[[4]](#footnote-4), t.sk. daloties ar Latvijas pieredzi izglītības satura izstrādē, lai palīdzētu OECD dalībvalstīm rast atbildes uz jautājumiem par to, kādas zināšanas, prasmes, attieksmes un vērtības mūsdienu skolēniem būs nepieciešamas nākotnē, un kā mācību sistēmas var efektīvi attīstīt šīs zināšanas, prasmes, attieksmes un vērtības.
* Latvija ir iesaistīta Izglītības pētījumu un inovāciju centra **(**CERI)darbā:
  + CERI ietilpst OECD Izglītības un prasmju direktorātā un sekmē OECD EDPC darbu. Tas atbalsta OECD dalībvalstis un partnerus centienos veicināt zinātnē balstītu izglītības politikas un inovatīvas pedagoģiskās prakses attīstību. CERI veic inovatīvo (t.sk. eksperimentālo) pētniecisku darbu, kas pārsniedz vienas valsts kapacitāti, izglītības jomā un kalpo kā diskusijas platforma starp izglītības pētniekiem un politikas plānotājiem.
  + CERI darbu pārrauga CERI valde, kurā ir OECD dalībvalstu nominētie eksperti. Latvija kļuva par pilntiesīgu CERI valdes locekli 2016. gadā. 2019. gadā tika nodrošināts finansējums Latvijas dalībai CERI valdē arī 2020. gadā. Dalība CERI valdē ļauj dalībvalstīm izvērtēt un ietekmēt īstenoto un plānoto pētījumu saturu un metodoloģiju, piedalīties instrumentu un rīku izstrādē, gūt aktuālāko informāciju par inovācijām izglītības zinātnes jomā, kā arī iesaistīties CERI īstenotajos projektos un pētījumos.
  + Latvija ir ieinteresēta un seko CERI Skolotāju zināšanu apsekojuma projekta (ITEL) attīstībai, kur Latvijas eksperti piedalījās pētījuma instrumentārija izstrādes pasākumā. Tāpat dati par Latviju tika sniegti tādiem CERI pētījumiem kā “Mērot inovācijas izglītībā” un “21. gadsimta bērni”*.*

OECD labākās prakses un OECD juridisko instrumentu ieviešana Latvijas rīcībpolitikā

* 2018. gada 12. septembrī OECD publicēja pārskatu par izglītību *Education at a Glance 2018: OECD Indicators*[[5]](#footnote-5) (turpmāk – EAG ziņojums). Ziņojuma prezentācijas pasākums Rīgā norisinājās Latvijas Universitātes Microsoft Inovāciju centrā, kur preses konferencē par jaunākajiem Latvijas izglītības rādītājiem starptautiskā salīdzinājumā piedalījās izglītības un zinātnes ministrs Kārlis Šadurskis un OECD analītiķis Simons Normando. S.Normando prezentēja ziņojuma Latvijas datu izlasi, akcentējot rādītājus, kas raksturo jauniešu dalību profesionālajā vidējā izglītībā un vispārējā vidējā izglītībā, nodarbinātības radītājus Latvijas iedzīvotājiem ar dažādām izglītības pakāpēm, u.c.
* EAG ziņojumā tiek sniegta informācija par izglītības iestāžu darbības rādītājiem, ekonomiskajiem un nodarbinātības ieguvumiem no izglītības starptautiskā salīdzinājumā, finanšu un cilvēkresursiem, izglītības pieejamību, kā arī mācību vidi un skolu darba organizāciju.
* Arī 2018. gadā, tapāt kā iepriekšējā gadā, ziņojumā ir iekļauta nodaļa, kurā analizēts OECD dalībvalstu un partnervalstu progress ANO Ilgtspējīgas attīstības mērķu izglītībā (SDG4) sasniegšanā.
* Ziņojumā ietvertie dati un informācija ir nozīmīga nacionālās izglītības sistēmas veidošanai, pētniecībai, kā arī izglītības jomas speciālistu darbam. Ziņojums ļauj novērtēt nacionālo izglītības sistēmu un salīdzināt to ar citām valstīm, kā arī novērtēt progresu Latvijas izglītības sistēmā attiecībā pret OECD rekomendācijām izglītības sistēmas pilnveidei.
* 2019.gada 10. septembrī OECD ir publicējusi ikgadējo pārskatu *Education at a Glance* par izglītības rādītājiem OECD valstīs un partnervalstīs. 2019. gada caurviju temats bija augstākā izglītība. Vienlaikus ziņojuma prezentācijas pasākums notika Rīgā ar OECD eksperta *Giovanni Maria Semerano* dalību[[6]](#footnote-6).
* 2019. gada februārī Izglītības un zinātnes ministrija noslēdza sadarbības līgumu ar Latvijas Universitāti (LU) par OECD Starptautiskās pieaugušo kompetenču novērtēšanas programmas pētījuma (OECD PIAAC) īstenošanu. PIAAC ļaus novērtēt 16 - 65 gadus vecu Latvijas iedzīvotāju prasmes galvenajās informācijas apstrādes jomās - lasītprasmē, rēķinātprasmē un problēmu risināšanā. Rezultāti ļaus secināt, kā pieaugušie izmanto savas zināšanas un prasmes ikdienas dzīvē un darbā. Iegūtie dati ļaus analizēt neatbilstības starp prasmju piedāvājumu un pieprasījumu darba tirgū, kā arī sniegs visaptverošu ieskatu par valsts cilvēkresursu kvalitāti starptautiskā salīdzinājumā.
* Latvijā līdz šim nav veikti līdzīga mēroga pētījumi, kas tiktu vērsti uz pieaugušo iedzīvotāju prasmju novērtēšanu. Patlaban notiek gatavošanās OECD PIAAC izmēģinājuma pētījumam, ko paredzēts veikt no 2020. gada aprīļa līdz jūnijam. Savukārt PIAAC pamata pētījums notiks no 2021. gada augusta līdz 2022. gada martam. 2023. gadā tiks publiskoti pirmie OECD PIAAC pētījuma rezultāti. OECD PIAAC pētījumā piedalās ap 40 valstu. Projekts Latvijā tiek īstenots ar Eiropas Sociālā fonda atbalstu. Dalība PIAAC aptaujā palīdzēs pilnvērtīgi īstenot OECD iestāšanās procesa rekomendāciju izpildi (“Datu apkopošana un izmantošana prasmju attīstības vadībai”, “Sociālo partneru iesaistīšana izglītības politikas izstrādē un ieviešanā” un “Mācību rezultātu uzlabošana”).
* 2019. gada 19. jūnijā tika publicēti OECD TALIS (Starptautiskais mācīšanas un apguves pētījums) 2018. gada aptaujas pirmie rezultāti. TALIS ir vienīgā pasaules līmeņa aptauja, kas uz mācību procesu raugās skolotāja acīm - TALIS nodrošina unikālu iespēju noskaidrot tieši skolotāja redzējumu par savu profesiju un skolā notiekošo.
* TALIS 2018 pētījumā ir iekļautas deviņas galvenās tēmas – skolotāju mācību prakses; skolas vadība; skolotāju profesionālās prakses; skolotāju izglītība un sākotnējā sagatavošana darbam; skolotāju atgriezeniskā saite un izaugsme; skolas iekšējais klimats; apmierinātība ar darbu; ar skolotāja profesiju saistītās cilvēkresursu problēmas un attiecības ar ieinteresētajām pusēm, kā arī skolotāju pašefektivitāte.
* TALIS 2018 aptaujā piedalījās 48 valstis no visiem pasaules kontinentiem. Latvijā aptaujā piedalījās 137 skolas un 2314 skolotāji. Aptaujas rezultāti tiks izdoti divos sējumos. Pirmais – jau publicētais sējums – “Skolotāji un skolu vadītāji – pilnveide visa mūža garumā” pēta skolotāju profesionālās kvalifikācijas jautājumus, kā arī skolu vadītāju profesionalitāti. Otrajā sējumā – “Skolotāji un skolu vadītāji – augstu novērtēti profesionāļi”, ko publicēs 2020. gada sākumā, tiks pētīti profesijas prestiža, karjeras iespēju, sadarbības kultūras un atbildības, kā arī autonomijas jautājumi.
* 2019. gada 14.-16. oktobrī Rīgā notiks OECD Izglītības indikatoru programmas INES Izglītības sociālo, ekonomisko un nodarbinātības ieguvumu datu tīkla[[7]](#footnote-7)[1] LSO 22. sanāksme. Plānots, ka sanāksmē piedalīsies pārstāvji no 30 OECD dalībvalstīm un partnervalstīm Brazīlijas un Krievijas. LSO tīkla darbā piedalās arī pārstāvji no starptautiskām organizācijām – Eiropas Profesionālas izglītības attīstības centra CEDEFOP, Eurostat, Eiropas Komisijas un UNESCO Statistikas institūta. Valstu delegāti pārstāv savu valstu izglītības ministrijas un/vai nacionālos statistikas birojus.
* LSO tīkls nodarbojas ar indikatoru veidošanu, pamatā izmantojot valstu datus no NEAC, TRANS un *Earnings* statistikas anketām, kā arī, izmantojot datus no *Labour Force Survey*, *Adult Education Survey* un PIAAC aptaujām, analizējot dažus izglītības sociālos un ekonomiskos rezultātus, piemēram: pāreja no mācībām uz darbu, pieaugušo izglītība, nodarbinātība, bezdarbs un ienākumi, starppaaudžu mobilitāte izglītībā, sociālie ieguvumi no izglītības – veselība, uzticēšanās institūcijām, līdzdalība vides aizsardzības kustībās un brīvprātīgajā darbā

OECD rekomendāciju ieviešana

* Pārskata periodā turpinājās darbs pie projekta “Izglītības kvalitātes monitoringa sistēmas izveide un īstenošana” īstenošanas,lai izpildītu OECD rekomendāciju attiecībā uz datu vākšanu un pētījumu rezultātu izmantošanas stiprināšanu visās izglītības jomās un nepieciešamību izstrādāt saskaņotu izvērtēšanas sistēmu uz pierādījumiem balstītai izglītības politikai un praksei.
* Projekta ietvaros notika arī divu dienu darba seminārs kopīgam redzējumam par Izglītības kvalitātes monitoringa sistēmas izveidi(2019. gada 14.-15. janvārī),kurā piedalījās OECD EDPC analītiķis Marko Kols, sniedzot ieskatu par izglītības kvalitātes uzraudzības attīstības tendencēm pasaulē un citu valstu labās prakses piemēriem, kā arī iezīmēja Latvijas progresu izglītības kvalitātes monitoringa jomā pēc iestāšanās OECD.
* Atsaucoties uz OECD 2017. gada Ekonomikas pārskata par Latviju identificētajiem izaicinājumiem prasmju jomā, Izglītības un zinātnes ministrija 2018. gada 13. septembrī uzsāka sadarbības projekta ar OECD “Latvijas izglītības un prasmju stratēģijas attīstība” (turpmāk – Latvijas Nacionālās prasmju stratēģijas projekts) īstenošanu ar mērķi līdz 2020. gada beigām izstrādāt un apstiprināt Izglītības un prasmju attīstības pamatnostādnes 2021.– 2027. gadam.
* Projekta atklāšanas pasākumā, pulcējot augsta līmeņa pārstāvjus no iesaistītajām ministrijām un PKC, Eiropas Komisijas un OECD, kā arī sociālo partneru pārstāvjus, tika akceptētas Latvijas Nacionālās prasmju stratēģijas projekta prioritātes: 1) izglītojamo prasmju uzlabošana, 2) mūžizglītības kultūras veicināšana, 3) prasmju atbilstības uzlabošana darba tirgū, 4) prasmju sistēmas pārvaldības stiprināšana.
* Projekta ietvaros OECD eksperti pēta Latvijas prasmju sistēmu, t.sk.:
  + Diagnostikas posmā (2018. gada 4. ceturksnis – 2019. gada 4. ceturksnis) - pārvaldības un finansēšanas modeli un īstenoto pasākumu atbilstību darba tirgum, kā arī sagatavos rekomendācijas nākamajām politikas plānošanas periodam.
  + Rīcības posmā (2020. gada 1. ceturksnis – 2020. gada 4. ceturksnis) - balstoties uz izpētes rezultātiem, OECD eksperti atbalstīs Izglītības un prasmju attīstības pamatnostādņu 2021.-2027. gadam sagatavošanu un iesaistīsies apstiprināšanas procesā.
* Diagnostikas posma ietvaros notika divas OECD ekspertu misijas uz Latviju:
  + Pirmās misijas laikā (2019. gada 12.-15. februārī) tika organizētas divpusējas sanāksmes un fokusa grupas ar dažādiem ekspertiem, sociālajiem un sadarbības partneriem, kopumā apzinot vairāk nekā 230 ekspertu viedokli. Tāpat Izglītības un zinātnes ministrija 2019. gada 14. februārī sadarbībā ar OECD organizēja Latvijas Nacionālās prasmju stratēģijas Diagnostikas semināru. Diagnostikas semināra laiks primāri tika atvēlēts darbnīcām – pēc OECD metodoloģijas organizētajām diskusijām mazās grupās. Semināra ietvaros nozares eksperti, pētnieki, sociālie un sadarbības partneri diskutēja par svarīgākajiem prasmju izaicinājumiem un iespējamajiem risinājumiem, kā arī kopīgi izstrādāja priekšlikumus OECD rekomendācijām Latvijai.
  + OECD Labās prakses piemēru misijas (2019. gada 14.-17. maijā) laikā notika četras ekspertu fokusa grupas diskusijas par sākotnējiem OECD ieteikumiem, kā arī vairākas divpusējās sanāksmes, pārrunājot ar dažādu nozaru ekspertiem izglītības un prasmju jomas finansēšanas, administratīvi teritoriālās reformas u.c. jautājumus. Tāpat Izglītības un zinātnes ministrija 2019. gada 16. maijā sadarbībā ar OECD organizēja Latvijas Nacionālās prasmju stratēģijas Labas prakses piemēru semināru. Seminārā piedalījās izglītības jomas eksperti, darba devēju un darba ņēmēju pārstāvji, nozaru eksperti, ārvalstu investoru padomes pārstāvji un pētnieki. Seminārā OECD eksperti, analizējot Diagnostikas misijas ietvaros iegūto informāciju un datus, kā arī formulētos sākotnējos ieteikumus, sniedza iespēju dalībniekiem izzināt un diskutēt par citu valstu labas prakses piemēriem četrās prioritārajās jomās. Vienlaikus tika prezentēti arī Latvijā īstenoto pasākumu labas prakses piemēri.
* Abu misiju secinājumi kalpos kā nozīmīgs materiāls OECD Latvijas Prasmju stratēģijas Diagnostikas ziņojumam par Latviju, kas tiks publiskots 2019. gada 2019.gada 19.decembrī. Plānots, ka ziņojuma publiskošanas pasākumā Latvijā piedalīsies arī OECD ģenerālsekretāra vietnieks *Ludger Schuknecht*. OECD ziņojums sniegs prasmju sistēmas novērtējumu un OECD rekomendācijas situācijas uzlabošanai. Rīcības virzieni un atbalsta pasākumi izstrādāto rekomendāciju ieviešanai tiks attīstīti ar OECD atbalstu un sadarbībā ar sociālajiem un sadarbības partneriem Latvijas Nacionālās prasmju stratēģijas projekta Rīcības posma ietvaros.
* Latvijas Nacionālas prasmju stratēģijas attīstības projekta darba grupā tiek iesaistīti PKC, Ekonomikas ministrijas, Labklājības ministrijas, Latvijas Darba devēju konfederācijas un Latvijas Brīvo arodbiedrību savienības un Latvijas Izglītības un zinātnes darbinieku eksperti. Latvija ir pievienojusies šim projektam kā pirmā no Baltijas valstīm.

**Zinātnes un tehnoloģiju politikas komiteja (CSTP)**

* CSTP ir atbildīga par sadarbības veicināšanu starp OECD dalībvalstīm un partneriem zinātnes, tehnoloģiju un inovāciju jomā, lai sasniegtu ekonomiskās, sociālās un zinātniskās attīstības mērķus, veicinātu ilgtspējīgu attīstību, iedzīvotāju labklājību un zināšanu robežu paplašināšanu. Īpaša uzmanība tiek pievērsta zinātnes, tehnoloģiju un inovāciju politikas sasaistei ar citiem valdības politikas virzieniem, kam ir aizvien lielāka nozīme globalizēto zināšanu ekonomiku attīstībā.
* Š.g. oktobrī plānots pieņemt jaunu CSTP mandātu, pagarinot komitejas darbību līdz 2024. gada beigām. Jaunajā mandātā saturiskas izmaiņas tiks veiktas, pamatojoties uz Tedžonas deklarāciju (*Daejeon Declaration on Science, Technology and Innovation Policies for the Global and Digital Age*), kā arī uz tādām globālām attīstības tendencēm kā digitalizācija, mākslīgā intelekta un nākotnes produkcijas revolūcijas (gēnu rediģēšanas, u.c.) tehnoloģiju attīstība. Pārskatītajā mandātā tiek paredzēta arī ciešāka sasaiste ar ANO Ilgtspējīgas attīstības dienaskārtību līdz 2030. gadam.

Latvijas prioritātes darbam CSTP

* Latvijā tiks turpināts darbs iepriekš identificētajos prioritārajos virzienos sadarbībai ar OECD CSTP:

1. Zinātniski-pētnieciskās kapacitātes stiprināšana, veidojot konsolidētu pētniecības sistēmu ar spēcīgiem zinātniskajiem institūtiem un universitātēm kā zināšanu centriem ar atvērtu zinātnes infrastruktūru;
2. Dalība starptautiskajos pētījumos zinātnes jomā, veicinot Latvijas sekmīgu dalību projektu konkursos un rezultātu publicitāti;
3. Cilvēkkapitāla attīstība zinātnē un inovācijās, mazinot cilvēkkapitāla aizplūšanu, veicinot tā iesakņošanos un vienlaikus – zinātniski-pētniecisko institūciju un zinātnieku grupu starptautisko tīklošanas un sadarbību.

* CSTP 2019.-2020. gada Darba un budžeta programmā Latvijas īpašās intereses ir jauni modeļi un instrumenti pētniecības un inovāciju finansēšanai un pētniecības infrastruktūras efektīvas izmantošanas nodrošināšanai; pētnieku iesaistīšana pētījumos, tostarp jauno doktoru pētniecības karjeras veicināšana; zināšanas un tehnoloģiju pārnese, augstu pievienoto vērtību inovāciju komercializācija; sadarbības platformas (ražotāji, lietotāji, investori) un progresīvā ražošana; digitalizācija un augstākā izglītība.
* Latvijai nozīmīgākie jautājumi CSTP darba kārtībā šajā periodā bija digitalizācija un mākslīgais intelekts un to ietekme uz zinātnes un inovāciju politikām, jaunās paaudzes dati un indikatori inovāciju progresa novērtēšanai, inovāciju ģeogrāfija, publiskā finansējuma modeļi pētniecībai un publiski finansētas zinātnes datu pieejamība, starptautiskā sadarbība.
* Latvija piedalījās komitejas diskusijā par nacionālo regulējumu un tehnoloģiskajiem risinājumiem publiski finansētas zinātnes datu pieejamības nodrošināšanā. Komiteja turpina darbu, lai pārskatītu 2006. gada Padomes Rekomendāciju par publiski finansētas zinātnes datu pieejamību, kā arī divas Padomes Rekomendācijas attiecībā uz starptautisko sadarbību zinātnē un inovācijās.
* Latvijas zinātnes politikas plānošanā aktuāls CSTP darba virziens ir mērķorientētas pētniecības programmu tipoloģijas izstrāde, apkopojot dalībvalstu labo praksi, kā arī jaunu modeļu un tendenču izpēte valdības finansējuma novirzīšanā pētniecībai.
* CSTP pavasara sesijas ietvaros notikaAugsta līmeņa apaļā galda diskusija. Latvija piedalījās sesijā par starptautisko sadarbību pētniecībā un inovācijās kopā ar ASV, Japānu, Beļģiju, Dienvidāfriku, Poliju, Kazahstānu un Krievijas Federāciju, uzsverot būtiskākos aspektus sadarbībā ar OECD: uz ekselenci vērstu nacionālos politikas instrumentu izstrāde, kapacitātes celšana un starptautiskās sadarbības veicināšana, iesaiste globālo izaicinājumu risināšanā, Viedās specializācijas virzienu sasaiste ar starptautiskās sadarbības instrumentiem, smadzeņu aizplūšanas jeb “*braindrain*” ierobežošana,  kā arī datu un analītikas apkopošana par dažādām starptautiskās sadarbības formām.
* Tehnoloģiju un inovāciju politikas darba grupā (TIP) - tika prezentēti vairāki pētījumi, tostarp Latvijai potenciāli interesants pētījums par pētniecības un attīstības ieguldījumu intensitāti un atdevi ekonomikai.
* OECD Globālais zinātnes forums ir zinātnieku un zinātnes politikas veidotāju diskusiju platforma, kurā tiek apspriesti aktuāli zinātnes attīstības virzieni un pētniecības prioritātes. 2019.gada pavasarī Latvija piedalījās ekspertu diskusijās par *brain drain* fenomenu, kas rodas kā negatīva eksternalitāte no lielākas starptautiskās sadarbības un integrācijas globālajā zinātnes sistēmā, nepieciešamību izstrādāt mehānismus starptautiskai pētniecības rezultātu izplatīšanai, kā arī meklēt alternatīvus veidus, kā novērtēt starptautisko sadarbību, mazinot nepieciešamību paļauties tikai uz datiem par pētnieku mobilitāti un koppublikācijām.

Aktuālie pētījumi

* Laika periodā no 2018. gada jūlija līdz 2019. gada jūlijam CSTP darbības jomās publicēti vairāki salīdzinošie datu apkopojumi un pētījumi, kuros iekļauta informācija par Latviju. 2018. gada augustā publicēta Pētniecības un attīstības statistika[[8]](#footnote-8), kurā Latvija iezīmēta kā valsts ar vienu no zemākajiem kopējiem P&A ieguldījumiem (pret IKP), kā arī viena no valstīm ar zemāko skaitu nodarbināto pētnieku uz 1000 nodarbinātajiem (pilna laika ekvivalentā).
* 2018. gada 5. oktobrī publicēts pētījums par pētniecības politikas pārvaldes modeļiem OECD valstīs[[9]](#footnote-9), kas tiek ņemts vērā, pārskatot Latvijas pētniecības politikas pārvaldes modeli.
* 2018.gadā publicēts ikgadējais Zinātnes, tehnoloģiju un inovāciju pārskats (*STI Outlook* 2018)[[10]](#footnote-10), kas iezīmē zinātnes un inovāciju pārvaldības trajektorijas maiņu, ko nosaka tādas globālās tendences kā digitalizācija, demogrāfiskās pārmaiņas un darba ražīguma samazināšanās, jauno tirgus ekonomikas valstu ietekmes palielināšanās.
* 2019.gada 27. aprīlī tika publiskots Zinātnes, tehnoloģiju un inovāciju rīcībpolitiku kompass (*STIP Compass*)[[11]](#footnote-11), kas balstīts t.sk. uz IZM un EM sagatavotiem datiem. Rīks ļauj lietotājiem vienkopus apskatīt dažādas zinātnes, tehnoloģiju un inovāciju politikas iniciatīvas un programmas, kā arī starp dažādām valstīm salīdzināt iniciatīvas, rīcībpolitiku jomas, politikas instrumentus un mērķgrupas. Rīkam šobrīd ir ierobežota pielietojamība, bet turpinot tajā atjaunināt datus, sagaidāms, ka rīku varēs izmantot lai informētu sabiedrību, kā arī uz *STIP Compass* datiem OECD plāno izstrādāt dažādus pētījumus.

Labās prakses ieviešana

* Balstoties uz OECD rekomendācijām, 2019. gadā tika plānoti normatīvo aktu grozījumi Zinātniskās darbības likumā, precizējot Atvērtās zinātnes jēdzienu. Grozījumu izstrādes procesā tika secināts, ka pilnvērtīgai, pierādījumos balstītai Atvērtās zinātnes politikas ieviešanai ir nepieciešams analītiskais materiāls (pētījums), kā arī Atvērtās zinātnes politikas ieviešanas Ceļa karte. Uz 2019. gada jūliju šim pētījumam ir sagatavota tehniskā specifikācija, un rezultāti gaidāmi 2020. gada sākumā.

Aktualitātes inovācijas politikas attīstībā, zināšanu pārneses veicināšana

* Turpināts darbs pie Inovācijas motivācijas programmas un tās aktivitātēm, kas vērstas uz zināšanu veicināšanu par inovācijām un sekmētu inovāciju attīstību, tai skaitā jauniešu vidū, ko jau atzinīgi novērtējuši OECD eksperti.
* Ekonomikas ministrija ciešā sadarbībā ar Ministru kabinetu, PKC un aktīvākajām valsts kapitālsabiedrībām 2018.gadā uzsāka jaunu iniciatīvu izveidojot sadarbības platformu starpnozaru inovāciju projektu īstenošanai, kuras ietvaros tika organizēti trīs inovācijas forumi. Galvenais mērķis ir veicināt Latvijas valsts kapitālsabiedrību investīciju pieaugumu pētniecībā un attīstībā, lai radītu jaunus inovatīvus un eksportspējīgus produktus un pakalpojumus.
* Ekonomikas ministrija koordinē pilotprojektu nodrošinot trīs ekosistēmu stratēģisko attīstību (biomedicīnas, viedās pilsētas un viedo materiālu) balstoties uz vērtību ķēdes sadarbības modeļa stiprināšanu (*tripple helix* – privātais, publiskais un akadēmiskais sektors). Viens no mērķiem ir palielināt Latvijas uzņēmumu dalību Eiropas līmeņa inovāciju projektos, piesaistot publisko finansējumu kā arī palielināt konkrētā projekta ekosistēmas potenciālu iekļaujoties globālās vērtību ķēdēs.
* Ar mērķi nodrošināt inovāciju atbalsta realizēšanu vienas aģentūras ietvaros 28.06.2019. Saeimā prezentēts Ekonomikas ministrijas kopīgi ar Izglītības un zinātnes ministriju sagatavotais Latvijas Inovācijas fonda piedāvājums, kas kompleksi ietvēra arī piedāvājumu spēcīgāka un homogēnāka zinātnes un inovācijas atbalsta institucionālā ietvara izveidei. Paredzēts, ka līdz 2019.gada nogalei tiks sagatavots un Ministru kabinetā iesniegts piedāvājums kopējā zinātnes un inovācijas finansēšanas sistēmas institucionālā modeļa attīstībai (t.sk. sasaistē ar jaunajā ES fondu plānošanas periodā 2021.-2027.gadam zinātnei un inovācijai pieejamo līdzekļu administrēšanu).

**Fiskālo lietu komiteja (nodokļu/nodokļu administrēšanas darba grupas)**

* Tiek turpināts darbs pie OECD BEPS[[12]](#footnote-12) pasākumu plāna ieviešanas. Kā viena no OECD BEPS pasākumu plāna aktivitātēm ir Daudzpusējās konvencijas nodokļu bāzes samazināšanas un peļņas novirzīšanas novēršanas pasākumu ieviešanai attiecībā uz nodokļu konvencijām. Latvija šo konvenciju parakstīja 2017.gada. 7.jūnijā un 2019.gada 8.jūlijā Saeima to ir apstiprinājusi. Lai nodrošinātu pēc iespējas plašāku BEPS noteikto risku novēršanu, Latvija šo konvenciju ir attiecinājusi uz noslēgtajiem nodokļu līgumiem, kuros nav ietverts minētais BEPS minimālais standarts.
* Latvija paplašinājusi un uzlabojusi informācijas apmaiņas tīklu, nodrošinot tiesiskās attiecības ar vairākām valstīm (uzsākta protokola ar Šveici, Singapūru un līguma ar Vjetnamu piemērošana, apstiprināšanai Ministru Kabinetā iesniegts līgumus ar Kosovu, savukārt Ministru kabinetā apstiprināts protokols ar Vāciju un līgums ar Pakistānu).
* OECD Globālā foruma par caurskatāmību un informācijas apmaiņu nodokļu mērķiem ietvaros Latvija ir iesniegusi izvērtējuma ikgadējā progresa ziņojuma anketu.

Iekļaujošās platformas darba grupa[[13]](#footnote-13)

BEPS ieviešanas plāna uzraudzības komiteja.

* + 2019.gada janvārī tika apstiprināts konsultāciju dokuments par I un II Pīlāru pieeju attiecībā uz to, kā būtu jārisina digitālās ekonomikas radītos izaicinājumus starptautiskajai nodokļu sistēmai.
* 2019.gada maija sanāksmē tika apstiprināta turpmākā Darba programma digitālās ekonomikas radīto izaicinājumu jautājumos, kas paredz darba sadalījumu kompetences darba grupās un jautājumus pie kuriem plānots darbs.G20 valstu tikšanās laikā, kas notika no š.g. 8.-9.jūnijam, valstu līderi apstiprināja minēto darba programmu un uzsvēra nepieciešamību dubultot centienus panākt saskaņotu vienošanos līdz 2020.gadam.

Darba grupa par patēriņa nodokļiem

Aktuālie jautājumi bija saistīti ar digitālo ekonomiku:

* Īpaša uzmanība tika pievērsta PVN iekasēšanai e-komercijas darījumos, izmantojot dažādas digitālās platformas, kā arī inovatīviem maksājumu mehānismiem (digitālie un mobilie maki, “mobilā nauda”).
* Ļoti būtiska ir dažādu valstu pieredzes apmaiņa, kā sekmīgi iekasēt PVN caur dažādām digitālajām platformām, kā arī par valstu  pieņemtajiem grozījumiem PVN jomā, īstenojamo PVN politiku un administrēšanas pasākumu aktivitātēm.
* Īpaša uzmanība ir pievērsta tāda instrumenta kā blokķēdes potenciālai izmantošanai PVN administrēšanā, kas varētu dot iespēju nodokļu administrācijām iegūt reāla laika datus par darījumiem. Tā kā šis instruments ir samērā jauns, tad notiek aktīvs pētniecisks darbs par tā izmantošanas iespējām arī PVN administrēšanā.
* 2019.gada martā ir noticis 5. Globālais PVN forums, kurā arī galvenā uzmanība tika pievērsta digitālajai ekonomikai un PVN iekasēšanas procesam šajā jomā. Tāpat īpašas diskusijas notika par PVN krāpšanas apkarošanu un PVN plaisas samazināšanas iespējām, kā rezultātā tika secināts, ka PVN krāpšanas apkarošana ir komplekss pasākums un ir nepieciešama stratēģiska pieeja šai problēmai. Īpaši svarīga ir vienotu noteikumu piemērošana PVN iekasēšanas procesā. Globālajā PVN forumā tika apstiprināts dokuments “*The Role of Digital Platforms in the Collection of VAT/GST on Online Sales*”, kas sniedz praktiskas vadlīnijas nodokļu iestādēm par dažādu digitālo platformu risinājumu izstrādi un ieviešanu, lai efektīvi iekasētu PVN par preču, pakalpojumu un nemateriālo līdzekļu digitālo tirdzniecību. Tas ietver jaunus pasākumus, lai panāktu, ka digitālās platformas ir atbildīgas par PVN iekasēšanu no darījumiem, ko tiešsaistē veic tirgotāji, izmantojot šīs platformas, kā arī citus pasākumus, tostarp datu apmaiņu un uzlabotu sadarbību starp nodokļu iestādēm un digitālajām platformām.

Digitālās ekonomikas darba grupa

* + Atbilstoši OECD dalībvalstu sniegtajam mandātam OECD Digitālās ekonomikas darba grupa izstrādāja ziņojumu saistībā ar digitālo biznesa modeļu ietekmi uz BEPS.
  + Ziņojumā tika pētīti un analizēti dažādi digitālās ekonomikas biznesa modeļi un kā uzņēmumi, izmantojot šos modeļus, var “apiet” starptautisko nodokļu sistēmu, tādējādi izvairoties no ienākumu nodokļa nomaksas. Darba grupa arī sniedza savu redzējumu iespējamiem risinājumiem šo nodokļu nenomaksas risku mazināšanai. Digitālās ekonomikas darba grupas ieteikumi (tajā skaitā arī Latvijas sniegtie), ir nodoti citām OECD pastāvīgajām darba grupām konkrētu un detalizētu rekomendāciju sagatavošanai. Tādējādi Digitālās ekonomikas darba grupa savu darbību pašlaik ir noslēgusi.

Nodokļu Konvenciju darba grupa

* Latvija ir iesniegusi anketu par  BEPS pasākumu plāna 6. aktivitāti (par Nodokļu konvenciju neatbilstošas izmantošanas novēršanu).

Agresīvās nodokļu plānošanas darba grupa

* + Darba grupas ietvaros pārskata periodā tika skatīta jaunā iniciatīva par digitālo ekonomiku - Pīlārs II, kā arī pārskatītas šai grupai iesniegtās valstu anketas par sekojošām BEPS pasākumu plāna aktivitātēm: 1) hibrīdneatbilstības pasākumu seku neitralizēšana; 2) efektīvu kontrolēto ārvalstu uzņēmumu noteikumu izstrāde; 3) procentu un citu finanšu maksājumu ierobežošana; un 4) obligātā informācijas apmaiņa.

Darba grupa saistībā ar informācijas apmaiņu

* Paredzams, ka saistībā ar tajā izskatāmajiem jautājumiem par automātisko informācijas apmaiņu par digitālo platformu datiem, pēc minētā jautājuma pieņemšanas Fiskālo lietu komitejā, Finanšu ministrija izstrādās atbilstošus grozījumus likumā “Par nodokļiem un nodevām”.

Darba grupa saistībā ar daudznacionālu uzņēmumu aplikšanu ar nodokļiem

* Saistībā ar grupas izstrādātajām tiesiskā regulējuma vadlīnijām Finanšu ministrija izstrādāja tiesisko regulējumu jaunu transfertcenu dokumentācijas prasību ieviešanai, izstrādāja normatīvo aktu grozījumus iepriekšējas vienošanās par transfertcenu tiesisko regulējumu uzlabojumam, kā arī izstrādāja tiesisko regulējumu zemas pievienotās vērtības pakalpojumu regulējumam. Šobrīd notiek darbs pie strīdu risināšanas mehānisma nodokļu dubultās uzlikšanas novēršanai Eiropas Savienībā ieviešanas.
* Lai labāk varētu ieviest OECD apstiprinātās transfertcenu peļņas sadales metodes vadlīnijas, VID sadarbībā ar Latvijas Tirdzniecības un rūpniecības kameru (LTRK) ir ticies un iepazinies ar mežizstrādes un mežsaimniecības, kā arī IT un telekomunikācijas nozaru uzņēmumiem, lai iepazītu minēto nozaru īpatnības, specifiku un konkurenci, kas ietekmē uzņēmumu finanšu darbību un biznesa stratēģijas.

OECD rekomendāciju un labās prakses ieviešana

* 2019.gada OECD Vides raksturlielumu pārskatā par Latviju ir sniegta rekomendācija Latvijai turpināt samazināt atbrīvojumus no nodokļiem un atlaides (piemēram, attiecībā uz rapša sēklu biodīzeļdegvielu, kā arī attiecībā uz kurināmo, ko izmanto lauksaimniecībā, zivsaimniecībā, elektroenerģijas ražošanā, siltumapgādē un rūpnieciskajā ražošanā), lai veicinātu zaļo izaugsmi. Izstrādājot jaunās Nodokļu politikas pamatnostādnes, ir paredzēts izvērtēt akcīzes nodokļa atbrīvojumus un atvieglojumus, ņemot vērā atvieglojumu sasniedzamos mērķus.
* Ar mērķi pilnveidot digitālās ekonomikas politikas un uzraudzības jomu veiktas izmaiņas likumdošanā, kas paredz elektronisko maksājumu pakalpojumu sniedzējiem (tajā skaitā kredītiestādēm) un elektroniskās naudas iestādēm sniegt informāciju VID par naudas plūsmu, ko saņem digitālie uzņēmumi no Latvijas iedzīvotājiem. Pašlaik informācija tiek izmantota, galvenokārt, PVN jomā.
* Veikti grozījumi likumā Par nodokļiem un nodevām, kas uzliek pienākumu tiešsaistes tirdzniecības vietām (platformām) un mobilajām lietotnēm sniegt informāciju pēc VID pieprasījuma. Šāda prasība ir arī viens no trīs piedāvātajiem risinājumiem, kas iekļauti OECD ziņojumā par tiešsaistes platformām.

**Darba grupa par savstarpējo administratīvo palīdzību nodokļu jomā** un **Globālā Foruma Automātiskās informācijas apmaiņas** **(AEOI) darba grupa**

Paveiktais attiecībā uz OECD Globālā foruma par caurskatāmību un informācijas apmaiņu nodokļu mērķiem izteikto rekomendāciju īstenošanu

* Lai ieviestu Globālā foruma Latvijai sniegtās rekomendācijas Kopējā ziņošanas standarta (Common Reporting Standard – turpmāk tekstā – CRS) regulējuma uzlabošanai, Finanšu ministrija izstrādāja likumprojektu “Grozījumi likumā “Par nodokļiem un nodevām”” un Ministru kabineta noteikumu projektu “Grozījumi Ministru kabineta 2016.gada 5.janvāra noteikumos Nr.20 “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem”. Norādītie normatīvo aktu projekti šobrīd ir saskaņošanas procesā ar ministrijām un citām iesaistītajām institūcijām. Pēc minēto normatīvo aktu pieņemšanas Finanšu ministrija lūgs Globālo forumu apstiprināt doto rekomendāciju izpildi Latvijas tiesiskajā regulējumā.
* Latvija turpina uzraudzīt informācijas pieejamību par dibinātājiem un patiesā labuma guvējiem attiecībā uz Latvijas rezidentu ārvalstu kontiem. Praksē nav bijuši gadījumi, kuros Latvijas rezidenti būtu rīkojušies kā pilnvarotie informācijas apmaiņas kontekstā un pēcnovērtējuma periodā šāda veida pieprasījumi nav saņemti.
* Tāpat Latvija turpina Kredītiestāžu likuma grozījumu ieviešanas uzraudzību, kas paredz banku informācijas apmaiņu saskaņā ar starptautiskajiem līgumiem. Pamatojoties uz informācijas apmaiņas sadarbības valstu pieprasījumiem, VID pārskata periodā ir sniedzis 215 atbildes uz informācijas pieprasījumiem, kas iekļāva jautājumus saistībā ar banku informāciju.
* Saskaņā ar OECD globālo standartu tiks turpināta automātiskā informācijas apmaiņa starp nodokļu administrācijām par finanšu iestāžu rīcībā esošo informāciju par citu valstu rezidentiem. VID ir saņēmis informāciju par Latvijas rezidentu turētajiem vai kontrolētajiem finanšu kontiem no 51 valsts.
* Saskaņā ar OECD izstrādāto standartu 2018.gadā tika uzsākta informācijas apmaiņa ar starptautisku uzņēmumu grupu pārskatiem par katru valsti, kura ietvaros ir saņemti 747 pārskati no 35 valstīm.

**Nodokļu noziegumu un citu noziegumu Speciālās darba grupa (TFTC)**

* OECD TFTC darba grupas šā gada aktivitātes un 2020.gada plāni ietver Darba un budžeta programmas īstenošanu divos galvenajos punktos:

1.Standarta risinājumi un labākā prakse:

* tiks pārskatīti un paplašināti identificētie 10 globālie principi nodokļu noziegumu apkarošanai;
* tiks izstrādāta speciāla rokasgrāmata par līdzekļu atgūšanu starptautiskā mērogā;
* tiks veikts riska novērtējums, lai iegūtu zināšanas, kā identitātes krāpšana ietekmē nodokļu noziegumus apkarojošo dienestu spējas identificēt, apkopot, aprakstīt un analizēt identitātes krāpšanas gadījumus saistībā ar nodokļu noziegumiem;
* plānots apkopot informāciju par kompetento dienestu spējām identificēt alternatīvo norēķinu sistēmu (kriptovalūtu un elektronisko maksāšanas platformu) izmantošanu nodokļu noziegumos;
* turpināsies darbs pie nodokļu informācijas apmaiņas efektivitātes uzlabošanas ar tiesībaizsardzības iestādēm. Šī aktivitāte ir spēkā jau kopš 2009.gada un 2010.gada OECD Padomes Rekomendāciju ieviešanas, kas nosaka par praktiski īstenojamu starptautiskas informācijas apmaiņu starp nodokļu administrācijām un tiesībaizsardzības iestādēm.

2.Kapacitātes celšana:

* darbu turpina OECD Starptautiskā Akadēmija nodokļu noziegumu izmeklētājiem, kā arī turpināsies darbs pie reģionālo Akadēmijas filiāļu attīstīšanas;
* turpināsies TFTC globālās aktivitātes, organizējot starptautiskos Forumus par Nodokļiem un noziegumiem un Nodokļu noziegumu izmeklēšanas dienestu vadītājiem.

**Tirdzniecības komiteja**

* Komitejas 2019.-2020. gada darba prioritātes orientējas gan uz jau iesakņojušām politikas prioritātēm (piemēram, globālo vērtību ķēžu jautājumi, t.sk. TiVA[[14]](#footnote-14) datubāze, tirdzniecības veicināšanas indikatoriem (TFIs), tirdzniecību un vidi u.c.), gan uz jaunām aktuālām prioritātēm (godīgas konkurences kropļojoša tirdzniecības politika, digitālā tirdzniecība, mijiedarbība starp tirdzniecību, investīcijām un konkurenci u.c.).
* Uzmanība tiek pievērsta sadarbībai ar citām OECD komitējām, lai sniegtu ieguldījumu to darbā no tirdzniecības politikas viedokļa, kā arī izmantotu citu komiteju pieredzi jautājumos, kas skar tirdzniecības politiku. Komiteja ir atbalstījusi un arī turpinās atbalstīt daudzpusējas, vairākpusējas un reģionālas tirdzniecības sarunu procesus. Īpaša prioritāte ir ciešāka sadarbība ar valstu valdībām un biznesa aprindām, jo īpaši tādās jomās kā komunikācija un informācijas izplatīšana par politikas rezultātiem.
* Tematiski komiteja pievērš uzmanību tirdzniecības liberalizācijai, skaidrojot ieguvumus no daudzpusējas, vairākpusējas un reģionālas tirgu atvēršanas – OECD METRO modelis kvantitatīvai tirdzniecības politikas jautājumu izvērtēšanai, TiVA un mazo un vidējo uzņēmumu (MVU) iesaiste starptautiskajā tirdzniecībā.
* Tāpat Komiteja apskata jauno tehnoloģiju kā mākslīgā intelekta, progresīvās robotikas, lietu interneta ietekmi uz uzņēmējdarbību (t.sk. MVU), tirdzniecību un tirdzniecības politiku. Komiteja veic darbu pie valsts izraisītu konkurences kropļojumu analīzes dažādās nozarēs.
* Attiecībā uz tirdzniecības un ilgtspējīgas attīstības jautājumiem komiteja analizē tirdzniecības veicināšanas pasākumus, ņemot vērā Pasaules Tirdzniecības Organizācijas (PTO) Tirdzniecības veicināšanas nolīguma stāšanos spēkā, izmantojot OECD TFIs, kas 2019. gada ietvaros tiks atjaunināts.
* Komitejas darbs norit pie ieskata sagatavošanas, kā risināt ar tirdzniecību saistītus vides jautājumus – kvantitatīva analīze par iekšzemes vides politiku un starptautiskās tirdzniecības plūsmām savstarpēju sakarību, kā arī pētījumi par vides politikas spējām ietekmēt tirdzniecības konkurētspēju, veicinot inovācijas.
* Tiek gatavots ziņojums par palīdzību tirdzniecībai (*Aid for Trade*), uzmanību pievēršot jauniešiem, MVU un sievietēm. Pakalpojumu tirdzniecības jomā tiek turpināti pētījumi par pakalpojumu tirdzniecības ierobežošanas indeksu STRI un pakalpojumu sektora reformu ieguvumiem.
* Komiteja turpina vērtēt tirdzniecības sasaisti ar nacionālajām rīcībpolitikām, lai ar tirdzniecības palīdzību sekmētu iekļaujošu izaugsmi, darbavietu radīšanu, ieguldījumus un inovāciju. Šajos jautājumos darbs tiek fokusēts uz digitālās ekonomikas jautājumiem, starptautisko regulatoru sadarbību, izejmateriālu pieejamību, vides politikas un tirdzniecības sasaisti.
* Pēdējos gados nostiprinājusies OECD sadarbība ar G20, pievēršot arī lielāku uzmanību tirdzniecības jautājumiem, ņemot vērā pieaugošo protekcionisma tendenci un tirdzniecības lomu strukturālajās reformās. OECD gatavotie pētījumi un politiskie apskati veido nozīmīgu šī starptautiskā formāta analīzes pamatu. Cieša sadarbība turpinās ar PTO, īpaši attiecībā uz pētījumiem par digitālo tirdzniecību un e-komerciju.

Latvijas prioritātes darbam Tirdzniecības komitejā

* Pašreizējā protekcionisma un norobežošanās tendenču laikā, izmantojot Tirdzniecības komitejas ekspertīzi un OECD autoritāti, ir svarīgi popularizēt brīvās tirdzniecības principus pasaulē. Ir būtiski aktīvāki un sabiedrībai pieejamāki skaidrojumi par tirdzniecības sniegtajiem ieguvumiem, tāpēc OECD ir jāturpina darbs pie komunikācijas uzlabošanas šajā jomā, papildus analizējot arī neapmierinātības ar tirdzniecības liberalizācijas iemeslus.
* Latvija novērtē un atbalsta arī OECD dalībvalstu iniciatīvas, kuru mērķis ir sekmēt brīvu tirdzniecību un atvērtu ekonomiku. Tā piemēram, Latvija turpina atbalstīt Nīderlandes iniciatīvu sadarboties atvērtas ekonomikas un iekļaujošas sabiedrības jautājumos. Tā ļauj ieinteresētajām OECD dalībvalstīm dalīties pieredzē un apmainīties informācijā gan politikas, gan komunikācijas jautājumos, kā arī par globālo jautājumu ietekmi uz rīcībpolitiku nacionālā līmenī.
* Tirdzniecības komitejas pieredze, pētījumi un ekspertīze ir noderīga arī formulējot Latvijas intereses un nostājas ES tirdzniecības politikas jautājumos. Latviju īpaši interesējošie jautājumi ir globālās vērtību ķēdes, mazo un vidējo komersantu iesaiste starptautiskajā tirdzniecībā, e-komercija un pakalpojumu tirdzniecība, izejvielu pieejamība, kā arī tirdzniecības politikas komunikācijas jautājumi.

Paveiktais efektivitātes paaugstināšanai ar muitas un tirdzniecības atvieglošanu saistītos jautājumos

* Papildus 2018.gadā noslēgtajai vienošanai starp VID un Krievijas Federācijas Federālo muitas dienestu, 2018.gada 23.-25.oktobrī Maskavā noslēgtas 2 vienošanās starp Latvijas un Krievijas muitas un robežsardzes dienestiem:
  + par informācijas apmaiņu attiecībā uz transportlīdzekļiem, kas piedalās starptautiskos preču pārvadājumos (izņemot bez kravas) un, kas šķērso Krievijas–Latvijas valsts robežu;
  + par informācijas apmaiņu attiecībā uz/saistībā ar atklātajiem likumpārkāpumiem muitas jomā uz Krievijas–Latvijas valsts robežas.
* Noslēgta vienošanās ar Baltkrievijas muitas un robežsardzes dienestiem par informācijas apmaiņas kārtību, lai nodrošinātu nepārtrauktu transportlīdzekļu kustību un lai veicinātu autoceļu robežšķērsošanas vietu caurlaidību.
* “E-muitas (1.kārta)” projekta īstenošanas ietvaros uz 30.06.2019. kopumā ir pilnveidoti 33 VID muitas e-pakalpojumi, kā arī veiktas izmaiņas Elektroniskās muitas datu apstrādes sistēmā (EMDAS) un saistītajās sistēmās, ieviešot:
* funkcionalitāti, kura nodrošina elektronisku TIR karnešu turētāju identifikācijas numura pārbaudi un "Surveillance 3" atbilstoši SMK prasībām;
* skaidras naudas deklarāciju apstrādes funkcionalitāti un automatizētu izlaišanu importa muitas noliktavas procedūrai un noliktavas turētāja apliecināšanu;
* elektroniskā transporta dokumenta (ienākošā) funkcionalitāti;
* jaunu e-pakalpojumu - Importa muitas deklarāciju noformēšana pasta sūtījumiem, fiziskām personām (pasta, kurjerpasta sūtījumiem līdz 1000 EUR).
* Paplašinot informāciju angļu valodā muitas mājaslapā par importa un eksporta procedūrām, VID mājaslapas angļu valodas versijā š.g. jūnijā publicēta informācija par importa muitas deklarācijas noformēšanu pasta sūtījumiem, jūlijā – aktualizēta informācija par skaidras naudas deklarēšanu, ņemot vērā izmaiņas tiesību aktos.

Eksporta kredīti

* 2019.gada 13.martā OECD Padome apstiprināja Rekomendāciju par kukuļošanas apkarošanu oficiāli atbalstītajos eksporta kredīta darījumos, kas aizstāja 2006.gada OECD rekomendāciju.
* Pamatojoties uz Eiropas Savienības priekšlikumu, OECD ir uzsākta diskusija par OECD Vienošanos par oficiāli atbalstītajiem eksporta kredītiem (Vienošanās) nosacījumu pilnveidošanu jeb modernizāciju, lai tie atbilstu esošajai situācijai globālajos tirgos un nodrošinātu ES eksportējošajiem uzņēmumiem konkurētspējīgus nosacījumus sakarā ar Ķīnas un citu globālo spēlētāju arvien pieaugošo ietekmi uz eksporta kredīta darījumiem.
* Ir panākta konceptuāla vienošanās par OECDVienošanās ietvaros esošo minimālo procentu likmju jeb CIRR reformu, par ko galīgo lēmumu plānots pieņemt 2019.gada novembrī.

**Investīciju komiteja**

Investīciju komitejas prioritātes

* Pārskata periodā notika diskusijas par investīciju līgumu kopīgo skaidrojumu (*joint interpretation*) lietderību - vai būtu lietderīgi izstrādāt vienotu daudzpusēju skaidrojumu visiem divpusējiem investīciju līgumiem. Ir gan plusi, gan mīnusi – no vienas puses daudzpusējs izslēdz nepieciešamību katrai valstij vest sarunas ar saviem divpusējiem partneriem, it īpaši, ja skaidrojums tiek izstrādāts par kādu vispārēju problemātisku jautājumu. Tas arī palīdz rast kopēju izpratni par šo problēmu. No otras puses) – divpusēji ir lietderīgāk, jo tiek ņemta vērā katra līguma konkrētā problemātika un specifika.
* Turpinājās darbs pie jautājumiem par nacionālās drošības apsvērumiem investīciju izvērtēšanā, dalībvalstu ekspertiem daloties pieredzē par investīciju skrīninga veidošanas procesu. Daudzas valstis norādījušas, ka būtu lietderīgi apkopot labās prakses piemērus, kā arī izstrādāt harmonizācijas principus (tas gan nav šobrīd realizējams, jo valstu pieeja investīciju izvērtēšanai ir ļoti atšķirīga, jo arī izpratne par nacionālās drošības riskiem ir atšķirīga).
* Dalībvalstis vienojās par Liberalizācijas kodeksu pārskatu. Būtisks jaunievedums ir konsenss mīnus viens procedūras ieviešana. Šis princips tiktu izmantots tikai attiecībā uz vērtējumu un rekomendācijām par konkrētu valstu ieviestajiem mēriem, kā arī mīnus viens balsojuma izmantošana būtu galējais mērs.
* Latvijas prioritātes Investīciju komitejā ir turpināt pārņemt labo praksi no citām OECD dalībvalstīm investīciju vides uzlabošanā/sakārtošanā un divpusējo ieguldījumu aizsardzības līgumu izstrādē; sniegt OECD aktuālo informāciju un skaidrojumus par Latvijā veiktajām izmaiņām normatīvajos aktos un līgumtiesiskajā bāzē attiecībā uz investīciju vidi.

Lauksaimniecības zemes pirkšanas jautājums

* Zemkopības ministrija patlaban strādā pie tiesiskās vides pilnveidošanas likumprojekta, lai ar 2020. gada 1. janvāri liberalizētu lauksaimniecības zemes iegādes nosacījumus visām OECD Liberalizācijas kodeksu dalībvalstīm.
* Latvija, 2016. gada 1. jūlijā iestājoties OECD, saskaņā ar OECD Liberalizācijas kodeksu apņēmās līdz 2019. gada 31. decembrim veikt izmaiņas nacionālajā likumdošanā, kas ļautu iegādāties lauksaimniecības zemi arī tiem OECD Liberalizācijas kodeksu dalībvalstu pilsoņiem un juridiskām personām, kuri nav ES, EEZ vai Šveices Konfederācijas pārstāvji (Čīle, Dienvidkoreja, Austrālija, Jaunzēlande, Meksika, Kanāda, ASV, Turcija, Izraēla un Japāna).
* Šīs atrunas, kas izriet no OECD liberalizācijas kodeksa un OECD Investīciju komitejas ziņojuma par Latvijas pievienošanos organizācijai, ir iekļautas Līgumā par Latvijas Republikas pievienošanos konvencijai par OECD nosacījumiem. Kodeksa vispārīgie nosacījumi paredz, ka finanšu kustība (investīcijas) nevar tikt nepamatoti ierobežota, izņemot sabiedriskās kārtības un nacionālās drošības nodrošināšanai, savukārt pamatotie ierobežojumi nedrīkst būt diskriminējoši starp OECD Liberalizācijas kodeksu dalībvalstīm.
* Saskaņā ar iestāšanās OECD nosacījumiem lauksaimniecības zemes tirgus liberalizācijas priekšrocība uz OECD Liberalizācijas kodeksu dalībvalstu pilsoņiem attieksies arī tad, ja netiks grozīti nacionālie normatīvie akti.

Atbildīgas uzņēmējdarbības darba grupa

* Pārskata periodā uzsākās darbs pie jauno OECD Ieteikumu par uzticamības pārbaudes jeb *due diligence* veikšanu atbildīgas uzņēmējdarbības īstenošanai ieviešanas dalībvalstīs.

Ņemot vērā OECD ministru padomes aicinājumu nodrošināt šo vadlīniju ieviešanas uzraudzību, OECD Sekretariāts ir izstrādājis Rīcības plānu vadlīniju ieviešanai. Rīcības plāna būtiskākie elementi attiecas uz valstu spēju stiprināšanu un tehnisko atbalstu vadlīniju skaidrošanā un popularizēšanā starp uzņēmumiem, sociālajiem partneriem un NVO (OECD īpaši aicina veikt vadlīniju tulkošanu nacionālajās valodās), izpētes veikšanu un konkrētu gadījumu analīzi attiecībā uz *due diligence* veikšanu, kā arī uzraudzības un izvērtējuma mehānismiem (atskaitīšanās Ministru padomei).

* Ņemot vērā publisko iepirkumu ievērojamos apjomus (vidēji 12% no IKP un 30% no valdību izdevumiem), kā arī pastāvošos korupcijas riskus, OECD Sekretariāts ir uzsācis darbu pie vadlīniju izstrādes, kā ņemt vērā atbildīgas uzņēmējdarbības principus visos iepirkumu ciklos un kā piemērot *due diligence* iepirkumiem.
* Būtisks darbības virziens pārskata periodā bija rekomendāciju izstrāde, lai skaidrotu un palīdzētu bankām ieviest OECD Vadlīnijas multinacionālajiem uzņēmumiem[[15]](#footnote-15), īpaši fokusējoties uz *due diligence* procesu. Lai arī rekomendāciju mērķis ir nodrošināt, ka bankas savā darbībā turas pie Vadlīnijām, jārespektē dažādie spiedieni un izaicinājumi, ar ko tās saskaras. Būtisks izkacinājums ir automatizācijas spiediena pieaugošā ietekme gan uz bankām, gan klientiem.
* Sākts aktīvs darbs, lai *due diligence* integrētu dzimumu līdztiesības aspektu, kā arī dalībvalstis paudušas atbalstu aktīvākai darba grupas iesaistei digitalizācijas jautājumos.

Nacionālie kontaktpunkti (NKP) OECD Vadlīniju multinacionālajiem uzņēmumiem ieviešanai

* Atbildīgas uzņēmējdarbības jautājumi OECD dienaskārtībā ieņem arvien lielāku nozīmi un palielinās spiediens uz dalībvalstīm attiecībā uz Kontaktpunktu aktīvu darbību un Vadlīniju popularizēšanu.
* Pārskata periodā tika apstiprināts OECD rīcības plāns NKP darba atbalstam. Plāna prioritārie rīcības virzieni: savstarpēja pieredzes apmaiņa un ierosinājums izveidot reģionālos formātus (stādot Ziemeļvalstu un Baltijas labo piemēru); izveidot NKP ekspertu sarakstu; atbalsts mājaslapu un informatīvo materiālu vadlīniju popularizēšanai izstrādei; izstrādāt standarta dokumentu formas pārkāpumu lietu izskatīšanas procesam, online apmācības, mediatoru datu bāzi (ne vienmēr visiem NKP ir pieejami profesionāli mediatori, lai palīdzētu risināt strīdu starp uzņēmumu un sūdzības iesniedzēju).
* Lai nodrošinātu, ka visu valstu NKP darbojas vienlīdz kvalitatīvi un pēc vienotiem standartiem, OECD Sekretariāts sadarbībā ar dalībvalstīm izstrādā rekomendācijas un principus, pēc kādiem jāvadās sūdzību izskatīšanas procesā. Latvija ir viena no retajām valstīm, kuras lietu izskatīšanas procedūrās ir paredzēts, ka iesaistītās puses tiek aicinātas lietu atrisināt vēl pirms formālā NKP procesa uzsākšanas.
* Būtiskākie izaicinājumi, ar ko saskaras NKP: iesniegtās lietas kļūst sarežģītākas; nepietiekami cilvēkresursi un finansējums; politiskā atbalsta un redzamības trūkums nacionālā līmenī; NKP objektivitātes uztvere/interešu konflikta jautājumi; *peer-review* saistības.
* Pārskata periodā Sekretariāts īpašu uzsvaru lika uz nacionālo NKP izvērtējumiem (*peer review),* kas saskaņā ar OECD Ministru padomes lēmumu visām OECD dalībvalstīm jāveic līdz 2023. gadam. Latvija vēl nav pieteikusies OECD izvērtējumam, taču pirms tam ir jāveic arī mājasdarbs, lai tam sagatavots, kas nozīmē arī Kontaktpunkta darba aktivizēšanu.
* Būtiskākais virziens, kurā Sekretariāts turpinās strādāt ir padziļinātu komunikācijas rīku izstrāde, ko NKP var izmantot informējot uzņēmējus par vadlīnijām.

Latvijas NKP[[16]](#footnote-16) paveiktais

* Ar mērķi veicināt Kontaktpunkta redzamību un pieejamību ir uzlabota mājaslapa, kā arī izstrādāti informatīvie materiāli uzņēmējiem par OECD Vadlīnijām, par Latvijas Nacionālo kontaktpunktu un sūdzību iesniegšanas un izskatīšanas mehānismu.
* Pabeigts darbs pie OECD Ieteikumu par *due diligence* veikšanu atbildīgas uzņēmējdarbības īstenošanai tulkojuma latviešu valodā. Šis OECD dokuments ietver praktiskus skaidrojumus un vienotus standartus, kā uzņēmējiem veikt uzticamības pārbaudi*,* novērst potenciālos riskus un mazināt faktisko negatīvo ietekmi. Uzņēmumi var šīs OECD rekomendācijas izmantot savās iekšējās procedūrās un politikās.
* ĀM iespēju robežās piedalās pasākumos, lai informētu par Latvijas NKP darbību, kā arī par Vadlīnijām un strīdu izskatīšanas mehānismu.
* OECD lielu uzsvaru liek uz nacionālo kontaktpunktu pieredzes apmaiņu un savstarpējo spēju stiprināšanu. ĀM iespēju robežās piedalās šādos pasākumos. Pēdējo gadu laikā aktivizējusies Ziemeļu un Baltijas valstu kontaktpunktu sadarbība šajā jomā.
* Pēdējā gada laikā jaunas sūdzības Kontaktpunktā nav iesniegtas.

**Patērētāju aizsardzības politikas komiteja**

* Patērētāju tiesību aizsardzības centrs (turpmāk – PTAC) savā darbībā pārskata periodā izmantoja un turpina izmantot vairākus OECD izstrādātus labākās prakses dokumentus, kā arī veiktos pētījumus, kuri ir prezentēti Patērētāju Komitejas ietvaros.
* Aktuālākie komitejā skatītie jautājumi: preču drošums internetā, viltotas preces, patērētāju datu aizsardzība, patērētāju savstarpējo aizdevumu platformas, tiešsaistes reitingi u.c.
* Informācija no OECD un dalībvalstu pieredze par patērētāju savstarpējo aizdevumu platformām, kas arī Latvijā ir aktuāls jautājums, ņemot vērā, ka tiek izstrādāta šo jomu regulējošā normatīvā bāze. Patērētāji labprāt izvēlas šos pakalpojumus, tāpēc svarīgi, ka regulējums un uzraudzības prakse ir atbilstoša un ar efektīviem aizsardzības mehānismiem. Pētījumi un apmaiņa ar labāko praksi starp dalībvalstīm par savstarpējo aizdevumu platformām ir aktuāla arī Latvijai un tiek izmantota ikdienas uzraudzības un normatīvo aktu izstrādes darbā.
* OECD izstrādāti politikas dokumenti saistībā ar patērētāju uzvedību un tās ieviešanu patērētāju aizsardzības politikas veidošanā. Viena no OECD prioritātēm joprojām ir darbs pie uzvedības ekonomikas dažādu aspektu ietekmes pētīšana un analīze. Komitejas darba ietvaros tiek apskatītas dažādu valstu pieredzes uzvedības ekonomikas zinātnes izmantošanā, kā arī apskatīti dažādi pētījumi un zinātniskie darbi.
* OECD izstrādātās labās prakses vadlīnijas, t.sk., labās prakses kodekss par patērētāju datiem, neatbilstoši izmantotiem patērētāju datiem norāda uz problēmām praksē. Patērētājiem ir jāskaidro datu izmantošana – kādi dati tiek ievākti, to mērķis. Tiek norādīts par vienošanos ar *Facebook* par viņu profilēšanas politikas atklāšanu patērētājiem, kas tika noslēgta pēc ES uzraugu kopējās aktivitātes.

Preču drošuma darba grupa

* Grupas ietvaros tiek apspriestas labākās tirgus uzraudzības prakses, konkrēti preču un pakalpojumu drošuma problēmgadījumi, kā arī tiešsaistes tirdzniecības radītie izaicinājumi preču drošumam.

Labās prakses un rekomendāciju ieviešana

* Pārskata periodā Latvija turpināja dalību kopēji organizētajās informēšanas kampaņās:
  + 2018.gada novembrī PTAC piedalījās patērētāju informēšanas kampaņā “Drošasprecesinterneta#”, kuras galvenais mērķis ir informēt patērētājus par riskiem, kā arī sniegt viegli uztveramus padomus par to, lai patērētāji pievērstu uzmanību internetā iegādātu preču drošumam.
  + Papildus kampaņas “Viltotā realitāte” ietvaros 2018.gada decembrī Patentu valde sadarbībā ar PTAC aicināja uzmanīties no viltojumiem. Viltojumi tiek ražoti, neievērojot preču ražošanas standartus, piemēram, higiēnas standartus, drošības noteikumus u.c.
* Turpinājās darbs pie “Konsultē vispirms” principa ieviešanas Latvijas uzraugošo iestāžu darbā. Tika veikts pirmais iestāžu novērtējums, kura rezultāti tika paziņoti 2019.gada 29.martā svinīgajā apbalvošanas pasākumā.
* Otrreizējais biļešu tirgus izpelnījies savu aktualitāti, jo tiek pārdotas viltotas biļetes, ir augstas cenas otrreizējā tirgū un nav pieejamības primārajā tirgū. Politikas iespējas – aizliegt pārpārdot, ierobežot biļešu nodošanu citiem, uzlikt ierobežojumus pārpārdošanas cenām. Ir nepieciešama aktīvāka patērētāju izglītošana, tirgus regulēšana, piemēram, ar pašregulāciju. Arī Latvija šo jautājumu ir centusies risināt. Ekonomikas ministrija sadarbībā ar PTAC ir izstrādājusi dokumentu “Sadarbības memorands par godīgu komercpraksi biļešu tirdzniecības un pasākumu organizēšanas jomā”. Sadarbības memorandu par godīgu komercpraksi pasākumu rīkošanas un biļešu tirdzniecības jomā šā gada 8. augustā parakstīja Ekonomikas ministrija, PTAC, Latvijas Pasākumu producentu asociācija, SIA “Biļešu serviss”, SIA “Arēna Rīga”, SIA “BEZRINDAS.LV”, SIA “Ekase”, SIA “Untitled” un SIA “L Tips”. Memoranda mērķis ir novērst negodīgu komercpraksi un pārtraukt jebkādu sadarbību ar negodīgu komersantu, izslēdzot to no nozares.
* Līdz ar vienotā digitālā tirgus attīstību uzticība tiešsaistes reitingiem ir kritusies. Arī Latvijā patērētāji iegūst informāciju par preci vai pakalpojumu no atsauksmēm, kas ir informācijas kanāls par reālu cilvēku pieredzi. Patērētāji gūst labumu no objektīvām atsauksmēm par produktu, pamatojoties uz līdzīgu patērētāju faktisko pieredzi. Tomēr ir pierādījumi, ka daži uzņēmumi maskē savu identitāti un bieži vien plašā mērogā izliek viltotus vērtējumus un pārskatus kā patērētāji, lai veidotu savu pozitīvo reputāciju vai pasliktinātu konkurentu reputāciju. Viltus vērtējumi un atsauksmes var likt patērētājiem pieņemt lēmumus par pirkumiem, kurus viņi citādi nebūtu pieņēmuši, ja viņi būtu informēti par pārskatu raksturu. Viltus vērtējumi un atsauksmes var mazināt patērētāju uzticību ne tikai tiešsaistes pārskatu autentiskumam, bet arī uzņēmumiem un tirgum kopumā.

Turpmākās prioritātes Patērētāju aizsardzības politikas komitejā:

* Digitālā ekonomika un patērētāju interešu aizsardzība tiešsaistē (izstrādāt uz nākotni vērstu politiku par visprogresīvākajām patērētāju tēmām, patērētāju datu aizsardzība, patērētāju aizsardzība veicot maksājumus tiešsaistē un ar viedtālruņu starpniecību, izpētīt, kā mākslīgais intelekts var tikt izmantots, lai identificētu viltotas tiešsaistes pārskatīšanas sistēmas);
* Efektīva patērētāju politikas veidošana (izmantot uzvedības ekonomikā veiktos pētījumus, uzlabot datu pieejamību politikas veidošanai);
* Drošu un atbilstošu preču nodrošināšana patērētājiem (datu pieejamības uzlabošana preču drošuma uzraudzībai, starptautisku preču ietvara attīstīšana attiecībā uz drošumu);
* Digitālie palīgi un elektroniskā komercija (patērētāju uzticība digitālajai ekonomikai);
* Pārrobežu sadarbība (sadarbības shēmas, sadarbība pārrobežu izpildes darbībās).

**Konkurences komiteja**

Konkurences komitejā 2018.gada rudens un 2019.gada vasaras sesijā, ka arī Globālā konkurences forumā skatītās aktuālās tēmas:

* Konkurences politikas mijiedarbība ar citām tiesību jomām, t.sk., cilvēktiesību un vispārēju tiesību principu ievērošanas nodrošināšanā (piemēram, “Kā konkurence var veicināt taisnīgākas sabiedrības veidošanu?”, “Konkurence un dzimumu līdztiesība”), apspriežot konkurences tiesību piemērošanas ietekmi uz taisnīgumu un plašāku konkurences iestāžu lomu un nozīmi ekonomisku procesu veidošanā, kā arī netainīguma un nelikumību (korupcija, protekcionisms u.c.) novēršanā daudzās jomās (t.sk., sociālās).
* Saistītu tiesību nozaru - konkurences tiesību un patārētāju tiesību - piemērošanas aspekti digitālajos tirgos pakalpojumiem, digitālām kompānijām, nodoršinot gan bezmaksas pakalpojumus sociālos tīklos galapatērētājiem, gan personalizējot pakalpojumu vai preču cenu un sadarbības piedāvājumus, iespējami radot riskus diskriminācijai.
* Konkurences tiesību piemērošanas prakse dažādās valstīs apvienošanās un konkurences pārkāpumu izmeklēšanā, procesuālie standarti valstu likumdošanā, ar konkrētiem tirgiem saistīti praktiski jautājumi (farmācijas, veselības aprūpe, finanšu un *FinTech* tirgi), kā arī citi (intelektuālā īpašuma un konkurences tiesību jautājumi).

Konkurences komitejā izskatītie vai plānotie jautājumi saistībā ar OECD juridiskiem instrumentiem:

* Turpinājās OECD Padomes 1998.gada Rekomendāciju par efektīvu rīcību cīņā pret karteļiem[[17]](#footnote-17) projekta izskatīšana Konkurences komitejā. Pēc akceptēšanas Konkurneces komitejā un tās nodošanas OECD Padomei 2019.gada 2.jūlijā Padomē tika apstiprināts rekomendāciju jaunais teksts.[[18]](#footnote-18)
* Turpnājās OECD Padomes 2009.gada Rekomendāciju par konkurences novērtēšanu[[19]](#footnote-19) papildinājuma projekta izskatīšana, kuras papildinājumi aizstās 1979.gada Padomes Rekomendāciju par konkurences politiku un izņēmuma vai regulētajiem sektoriem[[20]](#footnote-20). Pēc apstiprināšnas Konkurences komitejā rekomendācija tiks nodota apstiprināšanai OECD Padomei.
* Ilgtermiņa tēmas (*Transparency and Procedural Fairness*) ietvaros Konkurences komiteja ir noturējusi vairākas apaļā galda diskusijas par lietu izskatīšanas procesuālajiem aspektiem un izskatīšanu tiesās, ko plānots apkopot labāko prakšu apkopojumā, kā arī iespējams izstrādājot OECD Padomes rekomendāciju projektu.
* Kā ilgtermiņa tēma 2019.-2020.gadam ir izvēlēta konkurences neitralitāte, kuras galarezultāts ietvers rezultātu apkopojumu un iespējamu OECD Padomes rekomendāciju projekta izstrādi.

Latvijas iesaiste Konkurences komitejas darbā

* Konkurences padome (turpmāk – KP) sniegusi ieuldījumu par sekojošām tēmām:
* Starptautiskās sadarbības jautājumi un reģionālie sadarbības līgumi;
* Konkurences tiesības un valsts uzņēmumi;
* Izmeklēšana un procesuālie jautājumi;
* Vertikālās apvienošanās mediju un digitālos tirgos;
* Konkurences lietu izskatīšanas procesuālo standarti tiesās.

Rekomendāciju konkurences politikas jomā izpildes līdzšinējais progress

* Rekomendācija produktivitātes veicnāšanai *“Jāstiprina Konkurences padomes pilnvaras iejaukties, konstatējot valsts un pašvaldību uzņēmumu rīcību, kas vērsta uz konkurences mazināšanu”*. Saeimā ir pieņemti un 2020.gada 1.janvārī spēkā stāsies grozījumi Konkurences likumā, kas paredz KP tiesības vērsties pret publisko personu un to kapitālsabiedrību rīcību.
* Rekomendācija *“Konkurences padomei jānodrošina pietiekams finansējums kvalificētu speciālistu noalgošanai”*, kas lielā mērā aptver iepriekš Latvijai izteiktās OECD rekomendācijas konkurences iestādes kapacitātes un autonomijas stiprināšanai. Ekonomikas ministrijā ir sagatavots un izskatīšanai MK iesniegts informatīvais ziņojums “*Par vienotas konkurences un regulācijas iestādes izveides iespējām*”, kurā tiek vērsta uzmanība uz nepieciešamību risināt KP finansiālās neatkarības jautājumu.

**Statistikas un statistikas politikas komiteja**

Latvijas iesaiste Statistikas politikas komitejas darbā

* Centrālā statistikas pārvalde (turpmāk – Pārvalde) piedalās OECD darbā par statistikas metodoloģijas izstrādes un pilnveidošanas aktuāliem jautājumiem, daloties pieredzē un labākajās praksēs ar OECD dalībvalstu ekspertiem jaunu, inovatīvu statistisko metožu izstrādē un pielietošanā. OECD eksperti atzinīgi novērtējuši Pārvaldes nepārtraukto darbu statistikas kvalitātes uzlabošanā, piemēram, novērtējot Pārvaldes sasniegto augsto līmeni preču ārējās tirdzniecības mikro datu sasaistē ar biznesa mikro datiem, kas varētu būt noderīgi turpmākiem pētījumiem saistībā ar nacionālo kontu ielaides-izlaides tabulām un globālo ķēžu vērtības datiem.
* Pārvalde turpina datu sniegšanu pēc nepieciešamības un pēc iespējas pilnīgā apjomā un detalizācijā OECDpētījumu un publikāciju vajadzībām, lai statistiskie dati par Latviju sniegtu informāciju par sociālajiem un ekonomiskajiem procesiem, to izmaiņām un prognozēm, kas būtu noderīgi, novērtējot un plānojot Latvijas sociāli ekonomisko procesu attīstību.
* Pēc OECD vai nozaru ministriju pieprasījuma Pārvalde esošo resursu ietvaros sagatavojusi papildu darbaspēka apsekojuma datus garākās laikrindās un detalizētākos griezumos. Bez tam regulāri pārbaudītas un precizētas OECD aprēķinātās standartkļūdas atsūtītajās tabulās, pārbaudīti dati OECD sagatavotajās tabulās, kas nozīmē papildu aprēķinu veikšanu daudz detalizētākos griezumos.
* Ņemot vērā lielo darba apjomu, regulāros un neregulāros detalizētos datu pieprasījumus, 2018. gada novembrī Pārvalde noslēgusi sadarbības līgumu (laika posmam no 2019.–2023. gadam) ar Izglītības un zinātnes ministriju par OECD datu sagatavošanu OECD izglītības indikatoru programmas INES pieprasījumiem. Novērtējot izglītības datu pieejamības nozīmi, arī Ilgtspējīgas attīstības mērķu kontekstā, kā ieguvumu nacionālās politikas plānotāju vajadzībām Pārvalde vērtē līgumā ar Izglītības un zinātnes ministriju iekļauto Zinātņu doktoru tālākās karjeras apsekojuma veikšanu 2019.gadā saskaņā ar OECD metodoloģiju. Projektā Pārvalde piesaistīta kā vadošais partneris apsekojuma datu iegūšanai.
* Izvērtējot OECD darba un attīstības virzienus atsevišķu statistikas jomu datu pieejamības veicināšanā, Pārvalde modernizē arī tūrisma statistiku OECD tūrisma statistikas attīstības un sadarbības ekonomikas novērtēšanas virzienā, piemēram, īstenojot aktivitātes, lai oficiālajā statistikā par naktsmītnēm iekļautu arī naktsmītņu piedāvājumus digitālajās platformās, kā arī lai pilnveidotu tūristu izdevumu uzskaiti Latvijā.

**Veselības komiteja**

* Veselības komitejas darbības programmas (budžets 2019.-2020. gadam) aktuālās tēmas: cilvēks centrā – akcentēts cilvēka dzīves cikls, tai skaitā novecošanās; uz pierādījumiem balstīta nākotnes attīstība - veicināt, lai valstu politikas ir spējīgas reaģēt uz pastāvošajām vajadzībām attiecībā uz cilvēkresursiem, IT tehnoloģijām, lai tiktu veikts sistēmas novērtējums, nodrošināta psihiatriskā aprūpe, izstrādāti jauni slimnīcu aprūpes modeļi; politikas ieviešana – atbalsts valstīm politikas ieviešanā, tai skaitā atbalstot starpsektoru sadarbību, starptautisko datu bāzu izmantošanu, informācijas apmaiņas platformas uzturēšanu politikas veidotājiem, analītisko instrumentu izmantošanu.
* OECD Veselības komitejas prioritātes:
  + PaRIS pētījums – pētījums par pacientu veselības aprūpes iznākumiem (izmērāmiem, konkrētiem indikatoriem). Pētījums tiks finansēts gan no Veselības komitejas, gan dalībvalstu budžeta. Pārskata periodā notika gatavošanās pētījuma uzsākšanai, iepirkums, sarunas ar dalībvalstīm par dalību u.tml. Pētījumu paredzēts uzsākt 2019. gada septembrī, tā 1.daļa fokusēsies uz pētījuma instrumenta izstrādi (līdz2020. gada vidum), bet 2. pētījuma daļa – pētījums *field trial* (no 2020. gada vidus līdz 2023. gadam).
  + Tiek veikti izvērtējumi un gatavoti ziņojumi par dažādiem jautājumiem, piemēram, par telemedicīnas pakalpojumiem dalībvalstīs, par veselības aprūpes datiem, datu nepieciešamība veselības aprūpē), par aptaukošanās lielo slogu valstīs, par ilgtermiņa aprūpi, par starprofesionālām komandām primārajā veselības aprūpē, par psihisko veselību, par uz cilvēkiem centrētu veselības aprūpi, par nevienlīdzību veselības aprūpē un veselības aprūpes pieejamību, par veselības aprūpes pakalpojumu gaidīšanas laikiem un citiem Latvijai svarīgiem jautājumiem.
  + Sadarbībā ar Eiropas Komisiju un *The European Observatory on Health Systems and Policies* ir izstrādāti valstu veselības profilu projekti.

OECD individuālo Veselības komitejas darba grupu darbs un Latvijas prioritātes

Farmācijas un medicīnas ierīču ekspertu grupa:

* atbalsts racionālas zāļu politikas veidošanā: 1) zāļu un medicīnisko ierīču patēriņa datu vākšana; 2) industrijas aktivitāšu monitorēšana (nākotnes projekts); 3) gēnu testēšana, genoma nozīme veselības aprūpē;
* uzlabot finansējuma izlietojuma efektivitāti zāļu kompensēšanas nodrošināšanā un uzlabot zāļu pieejamību: 1) finansiālās līdzdalības līgumu slēgšana ar zāļu ražotājiem (reālās dzīves datu standartizēšanas un salīdzināšanas izmantošana starptautiskajā līmenī); 2) pasākumi zāļu pieejamības uzlabošanai onkoloģijas pacientiem; 3) zāļu racionāla lietošana (biosimilāro zāļu lietošanas veicināšana un polifarmācijas mazināšana) (projekta priekšlikums).
* Minētās tēmas ir aktuālas un svarīgas Latvijai. Ar datiem ir svarīgi šos projektus (pētījumus) atbalstīt, lai dati ir visaptveroši, analizējami un secinājumi no analīzēm plaši izmantojami.

Veselības aprūpes kvalitātes un rezultātu darba grupa:

* 2018. gadā darba grupā liela uzmanība tika pievērsta tādu rīku izveidei, kas samazinātu dalībvalstu slogu datu sagatavošanā un nodrošinātu starptautiski salīdzināmāku rādītāju aprēķināšanu. Tika izstrādāts SAS (*Statistical Analysis System*) kods stacionāru datu apstrādei un indikatoru aprēķināšanai, ko dalībvalstis varēja izmantot 2018/2019 gada datu apkopošanas raundā.
* Notika darbs PROMS (*Patient Reported Outcomes Indicators Survey*) indikatoru apkopšanas pilnveidē divās plūsmās – jau starptautiski definēto/izmantoto rādītāju paplašināta apkopošana un PaRIS projekta iniciatīvas attīstība, kas jau ir izveidota kā atsevišķa darba grupa un turpina patstāvīgu darbu.
* Latvijas prioritātes: piedalīties veselības aprūpes kvalitātes rādītāju definīciju saskaņošanā un veselības sistēmas darbības rādītāju uzlabošanā, īpaši stacionāru darbības novērtēšanā, kā arī nodrošināt kopīgajās datu vākšanas anketās iekļauto rādītāju savākšanu Latvijā un to pilnīgu atbilstību kopīgi pieņemtajām definīcijām, nodrošinot datu starptautisko salīdzināmību. 2019.gadā ir nodrošināta datu sagatavošana 2018/2019.gada datu apkopošanas raundam.
* Latvijas ieguvumi: iespēja izmantot veselības aprūpes kvalitātes rādītāju definīcijas, aprēķina metodiku un citu valstu pieredzi, veidojot veselības aprūpes sistēmas darbības novērtēšanas sistēmu, tajā skaitā veselības aprūpes kvalitātes rādītāju sistēmas izveidē, lai salīdzinātu stacionāru darbības rezultātus Latvijā starp stacionāriem. Tas ir nozīmīgi, jo balstās uz starptautiski pieņemtiem rādītājiem un noteiktām definīcijām, šādi nodrošinot Latvijas datu starptautisko salīdzināmību, kas ir nepieciešams veselības aprūpes jomā strādājošajiem ekspertiem, lēmumu pieņēmējiem un veselības statistikas datu lietotājiem, lai iegūtu patiesu informāciju par situāciju Latvijā.

Veselības statistikas jautājumu darba grupa:

* Ekspertu grupa strādā pie tā, lai uzlabotu datu starptautisko salīdzināmību, samazinātu datu vākšanas slogu valstīm, veicinātu starptautisko klasifikāciju konsekventu izmantošanu, uzlabotu starptautisko organizāciju sniegto datu konsekvenci.
* Latvijas prioritātes: piedalīties rādītāju definīciju saskaņošanā un veselības sistēmas darbības rādītāju uzlabošanā, kā arī izveidot tādu veselības informācijas sistēmu Latvijā, kas pilnībā nodrošinātu kopīgajās datu vākšanas anketās iekļauto rādītāju savākšanu Latvijā un to pilnīgu atbilstību kopīgi pieņemtajām definīcijām, nodrošinot datu starptautisko salīdzināmību, kā arī ieteikto starptautisko klasifikāciju lietošanu visās ar veselības aprūpes nodrošināšanu saistītās iestādēs.

Sabiedrības veselības ekonomikas ekspertu grupa:

* Darba grupā prezentēts ziņojums par antimikrobiālo rezistenci, pētījums par saikni starp alkohola lietošanu un izglītības rezultātiem skolās, kā arī vesela sesija tika veltīta opioīdu krīzei OECD valstīs un aktualitātēm fizisko aktivitāšu un mazkustīga dzīvesveida jomā.
* Kā 2019. gada prioritāte tika iezīmēts uzsāktais darbs pie alkohola patēriņa projekta, kura rezultāti tiks prezentēti 2019. gada darba grupas sanāksmē un ietvers realizēto politiku efektivitātes izvērtējumu, kas saskan ar Latvijas prioritātēm, veidojot alkohola patēriņa mazināšanas un ierobežošanas politiku.
* Dalība šajā darba grupā ir nozīmīga, veidojot uz pierādījumiem balstītu sabiedrības veselības politiku Latvijā.

Labākās prakses un rekomendāciju ieviešana

* Palielināts finansējums veselības aprūpei, lai uzlabotu pakalpojumu pieejamību. Veselības aprūpei 2018. gada valsts budžetā piešķirts par 194 milj. EUR vairāk nekā 2017. gadā, tādējādi kopējais veselības aprūpes nozares finansējums 2018.gada noslēgumā bija 1063,1 milj. *euro* (3,60% no IKP). Veselības aprūpes nozares budžets 2019. gadā (uz 2019.gada jūliju) ir 1199,2 milj. *euro* (3,82% no IKP), ņemot vērā gada laikā notikušās izmaiņas izdevumu palielinājumā ES fondu realizēšanai, maksas pakalpojumu un citu pašu ieņēmumiem u.c. pasākumiem.
* Lai uzlabotu zāļu pieejamību pacientiem, mazinot pacientu līdzmaksājumus par zālēm, veiktas izmaiņas kompensējamo zāļu izrakstīšanas kārtībā no 2020. gada 1. aprīļa, kas veicinās ģenērisko zāļu daudz plašāku izrakstīšanu.
* Lai uzlabotu psihiskās veselības aprūpi, izstrādāts un Ministru kabinetā pieņemts "Psihiskās veselības aprūpes pieejamības uzlabošanas plāns 2019.-2020.gadam" (Ministru kabineta 2019.gada 19.jūnija rīkojums Nr.299).
* Lai sekmētu racionālu veselības aprūpes līdzekļu izlietošanu, stacionāro pakalpojumu apmaksā tiek ieviests uz diagnozēm balstīts apmaksas sistēmas modelis, kā arī paplašināts veselības aprūpes pakalpojumu klāsts, kurus Nacionālais veselības dienests iepērk stratēģiskā iepirkuma ietvaros (stratēģiskais iepirkums paredz, ka ir noteikti konkrēti kvalitātes kritēriji, kas pakalpojumu sniedzējiem jāizpilda un kuru izpilde tiek uzraudzīta). Pārskata periodā stratēģiskā iepirkuma ietvaros iegādāti pozitronu emisijas tomogrāfijas ar datortomogrāfiju pakalpojumi, kā arī medicīniskā rehabilitācija stacionārā.
* Lai uzlabotu veselības aprūpes kvalitāti, izstrādāta veselības aprūpes sistēmas darbības snieguma novērtējuma sistēma, ko veido rādītāju kopums veselības aprūpes sistēmas darbības novērtēšanai. Tas ietver ne tikai plānošanu, reformu un nozares stratēģisko mērķu virzības izvērtēšanu, bet arī veselības aprūpes procesu kvalitātes novērtēšanu. Tie ir ap 190 indikatoru, kas raksturo sekojošas veselības aprūpes dimensijas: resursi (finanses, cilvēkresursi u.c. nodrošinājums), process (pieejamība, kvalitāte, drošība), īstermiņa rezultāts (saņemta aprūpe, mirstība), ilgtermiņa rezultāts (dzīvildze). Indikatoru kopumā akcentētas četras prioritārās jomas: asinsrites sistēmas slimības, onkoloģija, psihiskā veselība, mātes un bērna veselība. Ietvars paredz veikt indikatoru salīdzinošo novērtēšanu. Atkarībā no indikatora, novērtēšanu veic starptautiskā, reģionu, pašvaldību un pat veselības aprūpes pakalpojumu sniedzēju līmenī.

**Lauksaimniecības komiteja**

* Komitejas darba prioritātes pārskata periodā: lauksaimniecības politiku pārskats un novērtēšana, lauksaimniecības pārtikas produktu tirgu attīstības prognozes, ilgtspējīgs lauksaimniecības produktivitātes pieaugums, lauku saimniecību noturība pret riskiem un risku pārvaldība, resursu ilgtspējīga izmantošana, klimata pārmaiņu mazināšana un pielāgošanās to pārvarēšanai, zaļā izaugsme, klimata viedā lauksaimniecība, nodrošinājums ar pārtiku, lauksaimniecības politiku ietekme uz patērētāju labklājību, saimniecības līmeņa analīze un pārtikas ķēdes analīze, sadarbība ar OECD partnervalstīm un citām starptautiskajām organizācijām.
* Publicēta OECD-FAO Lauksaimniecības pārskats 2019 un Lauksaimniecības politiku pārskats un izvērtēšana 2019, kuri iezīmē izmaiņas lauksaimniecības tirgos un politikās un ir visaugstāk vērtētās Lauksaimniecības komitejas publikācijas no dalībvalstu puses.

Latvijas prioritātes Lauksaimniecības komitejā 2019.-2020. gada plānošanas periodā

* Pasākumi klimata jomā un metodes vai principi, lai novērtētu īstenoto klimata pārmaiņu seku mazināšanas pasākumus lauksaimniecībā (SEG emisijas, bioekonomika, ekosistēmu pakalpojumi, oglekļa uzkrāšana augsnē).
* Stiprināt lauksaimnieku stāvokli pārtikas ķēdēs (negodīgas tirgus prakses, tirgus caurspīdīgums, korporācija, ēnu ekonomika).
* Izturētspēja un riska pārvaldība lauksaimniecībā (ņemot vērā pieaugošo skaitu un dažādību riskiem lauksaimniecībā).
* Valstu salīdzinošās priekšrocības tirdzniecībā (nacionālie standarti, brīvās tirdzniecības līgumi).
* Turpināt ikgadējos lauksaimniecības politiku pārskatus un tirgus prognozes, valstu inovāciju, produktivitātes un ilgtspējības pārskatus.

Latvijas izvērtējums

* OECD rekomendācijas, kas sniegtas izvērtējumā “Inovācijas, lauksaimniecības produktivitāte un ilgtspējība Latvijā” un kas aptver lauksaimniecības politikas, inovāciju izplatīšanu un ieviešanu, izglītību un pētniecību, tiks izvērtētas un iespēju robežās ņemtas vērā, izstrādājot Kopējās Lauksaimniecības politikas stratēģisko plānu 2021.-2027. gadam. Pētījums ir nosūtīts arī citu nozaru ministrijām, kuru kompetencē ir daļa no rekomendācijām.

**Zivsaimniecības komiteja (COFI)**

* 2018. gadā COFI liels uzsvars tika likts uz nelegālas, neregulētas un nereģistrētas (NNN) zvejas ierobežošanu un noziegumiem, kas saistīti ar NNN zveju, novēršanā.
* COFI budžeta prioritātes 2019-2020. gadam: zivsaimniecības un ar to saistītās datubāzes pārskats; OECD kapacitātes palielināšana zivsaimniecības un akvakultūras atbalsta politikas analīzei un zivsaimniecības ieguldījums zilajā ekonomikā.

Latvijas prioritātes Zivsaimniecības komitejā 2019.-2020. gada plānošanas periodā

* Zivsaimniecības (un ar to saistīto) informācijas datu bāzes struktūras pārskatīšana – viena datu bāze, kas ļaus sagatavot plašāku un lietderīgāku Zivsaimniecības ziņojumu;
* OECD kapacitātes paplašināšana, lai nodrošinātu zvejniecības un akvakultūras atbalsta politikas analīzi, īpaši vērtējot kā zvejniecības un akvakultūras atbalsta politikas ietekmē sociālo, ekonomisko un vides ilgtspēju;
* Izsekojamības tehnoloģiju izmantošana, lai uzlabotu zvejniecības un akvakultūras sektoru ilgtspēju – digitālās iespējas;
* Ilgtspējīgs zvejniecības un akvakultūras produktivitātes pieaugums, nodrošinot ieņēmumu pieaugumu vienlaikus ievērojot arī zvejniecības un akvakultūras ilgtspējas;
* Zivsaimniecības ieguldījums “Zilajā ekonomikā” – saistība starp zvejas iespējām, piekrastes iedzīvotāju ieņēmumiem, nodarbinātību un zvejniecības politiku, kurai jānodrošina pēc iespējas lielāks labuma gūšana vietējā ekonomikā.

**Dalība OECD Labības un Zālaugu un pākšaugu sēklu shēmās**

* Latvijas dalība sēklu shēmās ir nozīmīga, jo veicina sēklu konkurētspējas paaugstināšanos starptautiskajā tirgū, sekmējot Latvijā ražotu sēklu eksportu uz valstīm, kas nav ES dalībvalstis.
* Latvijas likumdošanā noteiktās šķirnes identitātes un šķirnes tīrības prasības balstās uz OECD sēklu shēmās noteiktajām prasībām. Latvijā selekcionētās, sertificēšanai paredzētās šķirnes tiek iekļautas kopējā OECD šķirņu sarakstā, tādējādi radot iespēju citu valstu ražotājiem iegūt informāciju par Latvijā selekcionētajām šķirnēm.
* Sēklu sertifikācija, saskaņā ar OECD sēklu shēmām, Latvijā ir svarīga, tādējādi tiek veicināts Latvijā ražotu sēklu eksports un nozares konkurētspēja.

**Vides politikas komiteja**

Latvijas ieguvumi no dalības komitejas darbā

* VARAM un līdzatbildīgo iestāžu dalība OECD Vides politikas komitejā ir nodrošinājusi starptautiskās pieredzes un zināšanu iegūšanu labākai vides rīcībpolitikas veidošanai Latvijā. Paplašinātas zināšanas un pilnveidota izpratne ekosistēmu pārvaldības un ilgtspējīgas attīstības mērķu integrācijas jautājumos.
* Nodrošināta stabila sistēma vides datu un informācijas apmaiņai starp Latviju un OECD ikgadējās vides datu ziņošanas ietvaros. VARAM sadarbībā ar Finanšu ministriju regulāri pilnveido informāciju OECD PINE (*Policy INstruments for the Environment)* datu bāzē par vides ekonomiskajiem instrumentiem.
* Būtisku pienesumu devusi OECD darba grupu ietvaros gūtā izpratne, pieredze un zināšanas par resursu produktivitātes un aprites ekonomikas jautājumiem, tas ir palīdzējis pilnveidot atkritumu apsaimniekošanu valstī tādās prioritārajās jomās kā pārtikas atkritumi, dzērienu depozītu sistēma un ražotāju atbildības sistēmas.

Būtiskākie Latvijas izvērtējumi

* 2018. gadā uzsāktā Vides raksturlielumu pārskata par Latviju process noslēgsies ar ziņojuma publicēšanu 2019. gada rudenī.
  + Pārskata mērķis ir palīdzēt valstīm novērtēt progresu nacionālo un starptautisko vides saistību īstenošanā, veicināt OECD valstu savstarpējo sadarbību un pieredzes apmaiņu, kā arī sniegt neatkarīgas, uz faktiem balstītas un mērķtiecīgas rekomendācijas tālākai vides snieguma uzlabošanai.
  + Latvijas vides raksturlielumu pārskata ietvaros padziļināti tiek analizēts sniegums pārejā uz aprites ekonomiku un bioloģiskās daudzveidības saglabāšanā.
  + 2019. gada 29. maijā OECD ģenerālsekretārs Anhels Gurija prezentēja pārskata saīsināto versiju angļu un latviešu valodās svinīgā pasākumā Rīgā.
  + Plānots šī pārskata atziņas un ieguvumus integrēt Nacionālā attīstības plāna izstrādē nākamajam plānošanas periodam, kā arī vides politikas plānošanas dokumentos.
* 2018. gadā uzsākts OECD pētījums “Latvijas investīciju plūsmu transporta sektorā saderīgums ar Parīzes nolīgumu”, ko plānots publicēt 2020. gada sākumā. Pētījums palīdzēs novērtēt investīciju plūsmas (t.sk. publiskās un privātās) transporta nozarē, lai pilnveidotu rīcībpolitiku plānošanu, un sniegs rekomendācijas politiku un nozares snieguma uzlabošanai.

Dalība OECD Darba grupās par klimatu, investīcijām un attīstību klimata jautājumiem

* Gūtas noderīgas idejas Latvijas klimata politikas ieviešanas pilnveidošanai īpaši jomās, kas skar pielāgošanos klimata pārmaiņām, virzību uz oglekļa mazietilpīgas attīstību un indikatoru identificēšanu tās sasniegšanā, klimata finansējuma izsekojamību, zaļā finansējuma taksonomiju, oglekļa cenošanu un iekļaujošus klimata pasākumus pilsētās.

Prioritārie virzieni Latvijas sadarbībai ar Vides politikas komiteju

* Atkritumu apsaimniekošana un resursu produktivitāte (aprites ekonomikas monitoringa mehānismu izveide);
* Bioloģiskās daudzveidības aizsardzība un ekosistēmas pakalpojumu novērtēšana;
* Vides monitoringa datu izmantošana un vides snieguma pārskati.

**Ķimikāliju komiteja**

* Ķimikāliju komitejas ietvaros (šobrīd piedalās 37 dalībvalstis) tiek īstenota gan OECD aktivitātes ķīmisko vielu pārvaldības jomā, gan skatīti saistītie administratīvie un budžeta plānošanas jautājumi. 2018. -2019. gadā tika veikts Ķimikāliju komitejas darbības izvērtējums un paredzams, ka līdz 2019. gada beigām tiks sagatavots secinājumu un rekomendāciju dokuments par komitejas darbību. Tāpat arī ir sagatavots priekšlikums par komitejas struktūras pārskatīšanu, lai visas aktivitātes ķīmisko vielu pārvaldības jomā tiktu īstenotas apvienotā formātā ar kopīgu finansējumu.
* No 2020. gada OECD Vides, veselības un drošības (EHS) programmas ietvaros plānotajos ķīmisko vielu pārvaldības projektos tiks akcentēta ilgtspējīga attīstība, moderno biotehnoloģiju produktu drošums, turpinās attīstīt harmonizācijas un efektivitātes principus savstarpēji saistītu jautājumu risināšanā.
* Arvien aktuālāka kļūst Ķimikāliju komitejas darbības dimensija starptautiskajos forumos – ieguldījums ANO Ķīmisko vielu pārskata sagatavošanā, dalība starptautiskās ķīmisko vielu drošās pārvaldības (SAICM) 5. starptautiskajā konferencē (2019. gada 1.-4. oktobris).
* Ķimikāliju komitejas ietvaros uzsākta OECD Globālā vides foruma par ķīmisko vielu pārvaldību sagatavošana, kas plānots 2020. gadā.

Jaunās pārtikas un barības darba grupa

* 2018.–2019. gadā turpinājās darbs pie pētījumiem, lai nodrošinātu riska izvērtējumu jaunajai pārtikai un barībai. Tostarp liela uzmanība ir pievērsta vienošanās dokumentu sagatavošanai par ģenētiski modificētajiem kultūraugiem un dzīvniekiem.
* Palielinoties ĢMO klāstam pasaules tirgū, pieaug OECD pētījumu, rekomendāciju un labāko prakses analīžu piemēru loma, lai novērstu neatļautu ĢM produktu nonākšanas iespējamību tirgū, pilnveidotu ĢMO uzraudzības un kontroles sistēmu, kā arī tiesisko regulējumu.
* Latvijā ir spēkā ES normas jaunās pārtikas un barības jomā, attiecīgi tiek veikti uzraudzības un kontroles pasākumi, kā arī tā piedalās riska novērtēšanā, lai tirgū nenonāktu neatļauta jaunā pārtika un barība.

Prioritārie virzieni Latvijas darbībai Ķimikāliju komitejā

* Biotehnoloģiju metožu izmantošana lauksaimniecībā, tai skaitā pētījumi par jaunām augu un dzīvnieku pavairošanas metodēm.

**Digitālās ekonomikas politikas komiteja**

Latvijas iesaiste Digitālās ekonomikas politikas komitejas darbā

* Dalība OECD Digitālās ekonomikas politikas komitejā un saistītajās darba grupās ir sniegusi noderīgas idejas un labās prakses piemērus Latvijas informācijas sabiedrības politikas ieviešanas pilnveidošanai. Ņemot vērā digitālo tehnoloģiju straujo attīstību, OECD ieguldītie resursi digitālās jomas izpētē, analīzē un plānošanā ir neaizstājami.
* Digitālās ekonomikas prioritāte ir OECD veiktie izvērtējumi *Going Digital* projekta ietvaros. VARAM kopš 2017.gada līdzdarbojas OECD digitālajā horizontālajā projektā *Going Digital*, kura mērķis ir izveidot ietvaru, lai nākotnē palīdzētu veikt digitālo transformāciju valstīs, un kas ir būtisks sabiedrībai, lai spētu integrēties strauji mainīgajā digitālajā vidē. Latvijai dalība minētajā projektā sniedz pieredzi un iespējas iegūt analīzi par pārnozaru horizontālām ietekmēm uz/no digitālās vides. Latvija ir iesaistījusies vairāku OECD materiālu izstrādē, sniedzot komentārus un vērtējumu.
* Projekta *Going Digital* ietvarāpublicēti analītiskie materiāli “Digitalizācija: Politikas veidošana, dzīves uzlabošana” un “Digitālās pārveides mērīšana: ceļa karte nākotnei”*.* Minētie dokumenti sniedz ievērojamu analītisko materiālu bāzi Latvijas digitalizācijas politikas pilnveidei.
* 2019.gada 11.-12. martā Parīzē norisinājās OECD augsta līmeņa sanāksme Digitālā asambleja, kurā Latviju pārstāvēja Vides aizsardzības un reģionālās attīstības ministrijas valsts sekretārs Rinalds Muciņš un Ekonomikas ministrijas valsts sekretārs Ēriks Eglītis. Asambleja tika veltīta divu gadu ilgā OECD digitalizācijas projekta “*Going Digital*” noslēgumam. Tajā tika prezentēti projekta secinājumi un politiskie vēstījumi, tostarp gala sintēzes ziņojums: “Digitālās pārveides izvērtējums”, kā arī iegūto datu apkopojums: “*Going Digital Toolkit*”. VARAM valsts sekretārs piedalījās paneļdiskusijas sesijā “Labklājība un digitālā transformācija”, kurā tika diskutēts par digitalizācijas ietekmi uz vispārējās labklājības veicināšanu un digitālo risinājumu ieviešanu valsts pārvaldē.
* OECD izstrādājusi rekomendācijas mākslīgā intelekta jomā, kurās tika iekļauti arī Latvijas sniegtie priekšlikumi.
* Latvija ir iesaistījusies un devusi vērtējumu par vairākiem OECD sagatavotajiem ziņojumiem:
  + 2018.gada augustā VARAM IKT bloks sniedza konsolidētu vērtējumu par valsts pārvaldes digitalizāciju e-pārvaldes aptaujā;
  + VARAM sadarbībā ar EM, FM, IZM, LM, TM sniedza vērtējumu OECD aptaujā *Going Digital* projektā;

Digitālās ekonomikas mērīšanas un analīzes darba grupa

* Galvenie darbības virzieni pārskata periodā - līdzdalība OECD digitālajā horizontālajā projektā *Going digital*.
* VARAM iesaistījās darba grupas darbā par sekojošām tēmās:
  + Mērīšanas / pētījumu ceļveža veidošanas diskusija ar priekšlikumiem, lai palīdzētu rast līdzsvaru starp praktiski iespējamo un statistiski informatīvo. Tajā skaitā piedaloties diskusijā par digitālās ekonomikas līmeņu aplēsēm; tiešsaistes platformu mērīšanu nacionālo valstu līmenī; informējot par mākslīgā intelekta nacionālās stratēģiju veidošanu mākslīgā intelekta mērīšanas tēmas ietvaros; diskusijā par mākslīgā intelekta operacionālo jeb mērīšanai piemērojamu definīciju atlasīšanu un izvērtēšanu;
  + Digitālās ekonomikas mērīšanas paņēmienu izvēlē un apspriešanā, tajā skaitā secinot, ka:
    - Galvenā darbība izpaužas pastāvošās metodoloģijas likšanā kopā – pastāvošo indikatoru likšana kopā, lai tie būtu viegli pieejami un kalpo kā vadlīnijas mērīšanas aktivitāšu ieviešanā.
    - Galvenie izaicinājumi – datu un datu plūsmu mērīšana; papildinošu augšupvērstu mērīšanas metodoloģiju izmantošana; dažādi datu avoti; administratīvo reģistru informācijas pielietošana aptauju un apsekojumu veikšanā; iztrūkumi datu pārklājumā.
  + IKT ieguldījumi OECD valstīs – tendences, politikas un novērtējuma tēmas. Novērtējuma metodes – aptauju un ekonometrisko pieeju izmantošana. Šīs atziņas VARAM izmanto e-pārvaldes un pakalpojumu sniegšanas kanālu izvērtēšanā.

Prioritārie virzieni Latvijas darbībai Digitālās ekonomikas politikas komitejā

* Digitālo jautājumu horizontālie projekti (izvērtējums par digitālās jomas ietekmi nozarēs);
* Digitālās transformācijas jautājumi;
* Datos balstītas ekonomikas attīstība un datu inovācijas.
* Digitālās drošības jautājumi;
* Digitālo prasmju attīstība.

OECD digitālās transformācijas “*Going Digital in Latvia*” projekts (2019.-2020.)

* Latvijas digitālās transformācijas izvērtējums sniegs analīzi par digitālās transformācijas kavējošiem iemesliem ekonomikā un sabiedrībā, kā arī rekomendācijas par digitālās politikas veidošanu, digitālās transformācijas iespējām un izaicinājumiem, dodot būtisku ieguldījumu informācijas sabiedrības politikas izvērtēšanā, potenciāli iezīmēs jaunas nišas jomas, kuru attīstīšana ir nepieciešama, lai pielāgotos mainīgās pasaules tendencēm. Papildus tas nodrošinās jomu sinerģijas analīzi starp kurām nepieciešams pievērst pastiprinātu uzmanību.
* Stratēģiskās plānošanas pieeju, ko ietvers izvērtējums, lai noteiktu un izpētītu galvenās problemātiskās jomas un iespējamos nākotnes scenārijus, ko izmantot kā pamatu turpmākajā politikas plānošanas procesā. Stratēģiskā pieeja, kas ietverta izvērtējumā, atvieglo politikas plānošanu un veicina visaptverošu skatījumu uz nākotnes izaicinājumiem, iezīmējot svarīgās jomas un to attīstību.
* Latvijas digitālās transformācijas izvērtējums ietvers un sniegs izvērtējumu par šādiem aspektiem: 1) digitālās ekonomikas infrastruktūra; 2) digitālās transformācijas veicināšana starp iedzīvotājiem, uzņēmumiem un publisko sektoru; 3)uzticības veicināšana digitālajai ekonomikai: drošība, privātums un patērētāju aizsardzība.

**Reģionālās attīstības politikas komiteja**

Latvijas iesaiste Reģionālās attīstības politikas komitejas darbā

* Dalība OECD Reģionālās attīstības komitejā Latvijai nodrošinājusi iespējas apmainīties ar labo praksi tādās jomās kā ekonomiskās izaugsmes veicināšana reģionos, t.sk. inovatīvi pārvaldes risinājumi, atbalsta instrumenti, kapacitātes celšana vietējo pašvaldību un reģionu speciālistiem ilgtspējīgas teritoriju attīstības plānošanā un īstenošanā, kā arī teritoriju attīstības analīze, monitorings, datu pieejamība.
* Minētā pieredze un citu valstu labā prakse tiek izmantota, definējot reģionālās politikas uzstādījumus pēc 2020. gada.
* 2019. gada 19.-20. martā Atēnās, Grieķijā, notika OECD Reģionālās attīstības politikas komitejas ministru līmeņa sanāksme, kurā Latviju pārstāvēja VARAM valsts sekretārs Rinalds Muciņš. Sanāksmē tika diskutēts par reģionālās attīstības politikas nākotni, kas saskaroties ar globalizāciju, ietekmē ekonomiku, sabiedrību un vidi. Sanāksme tika rīkota, atzīmējot OECD Reģionālās attīstības politikas komitejas darbības 20. gadskārtu, tādējādi izceļot reģionālās politikas nozīmību, veicinot ekonomisko izaugsmi, sociālo iekļaušanu un ilgtspējīgu attīstību. Sanāksmē pieņēma deklarāciju “Par politikām labākas nākotnes veidošanai reģioniem, pilsētām un lauku teritorijām”. Valsts sekretārs klātesošajiem prezentē Latvijas pieredzi un ieceres uzņēmējdarbības vides aktivizēšanai reģionos.
* Lai arī OECD piedāvājis veikt izvērtējumus reģionālās attīstības jomā, tie netika izmantoti VARAM ierobežoto finanšu resursu dēļ. Būtu nepieciešams rast risinājumu izvērtējumu veikšanai, ņemot vērā Latvijas veiktās iemaksas.

**Vietējās ekonomikas un nodarbinātības attīstības programma (LEED)**

* Dalība OECD LEED sanāksmēs Latvijai nodrošinājusi iespēju apmainīties ar labo praksi attiecībā uz ekonomikas veicināšanu reģionālajā un vietējā līmenī, iekļaujošu izaugsmi, aktuālajām tendencēm nodarbinātībā un nodarbinātības stimulēšanu, prasmju attīstīšanu, kapacitātes stiprināšanu, lai veicinātu uzņēmējdarbības attīstību un nodarbinātības pieaugumu pašvaldībās.
* Minētā pieredze un citu valstu labā prakse tiek izmantota, definējot reģionālās politikas uzstādījumus pēc 2020. gada.

Prioritārie virzieni Latvijas sadarbībai ar Reģionālās attīstības politikas komiteju un Vietējās ekonomikas un nodarbinātības attīstības programmu (LEED)

* ekonomiskās izaugsmes veicināšana vietējās pašvaldībās un reģionos, t.sk., inovatīvi pārvaldes risinājumi, atbalsta instrumenti;
* kapacitātes celšana vietējo pašvaldību un reģionu speciālistiem ilgtspējīgā teritoriju attīstības plānošanā un īstenošanā;
* teritoriālās attīstības analīze, monitorings, datu pieejamība.

**Publiskās pārvaldības komiteja**

Komitejas darba prioritātes

* Publiskās pārvaldības jomā OECD prioritātes ir publiskā sektora inovācija, atvērtā pārvaldība (*open government*), līderība un kapacitāte valsts dienestā, digitalizācija, tostarp atvērtie dati, publiskajā sektorā, uz iedzīvotāju vērsti risinājumi valsts pārvaldē, kā arī dzimumu līdztiesība.
* Tehnoloģiju attīstība tieslietu jomā plaši tiek diskutēta, runājot par pieeju tiesiskumam OECD dalībvalstīs un pasaulē. Jautājumiem pievērsta īpašā uzmanība arī Rīgas paziņojumā[[21]](#footnote-21), nepastarpināti atzīmējot digitalizācijas nozīmi, attīstot iedzīvotāju un uzņēmēju pieeju tiesai.
* OECD Publiskās pārvaldības komitejas ietvaros uzsākta diskusija, apskatot veidus, kādā atvērtie dati, mākslīgais intelekts, biznesa inteliģences un citi rīki var mobilizēt un uzlabot tieslietu pakalpojumus, kas ikdienā tiek sniegti iedzīvotājiem.

Vienlīdzīga pieeja tiesiskumam

* Komitejas ietvaros Latvijas Tiesu administrācija ir iepazīstinājusi ar pieredzi, veicinot pieeju tiesiskumam Latvijā, par to tiek domāts iestādes īstenotās iniciatīvas *Justīcija attīstībai* ietvaros. Sniedzot pārskatu par tehnoloģiju attīstību tiesu sistēmā ar skatu nākotnē, kā arī kontekstā ar Latvijas iestāžu pieredzi, ieviešot tehnoloģijas tieslietu sektorā, Tiesu administrācija uzsvēra nepieciešamību izstrādāt globālu ietvaru, regulējot pieeju attiecībā uz tieslietu pakalpojumu digitalizāciju.
* 2019.gada 26.martā Lisabonā, Portugālē Tiesu administrācijas vadībā notika pirmā Latvijas – OECD darba grupas *Ceļā uz iedzīvotāju orientētu un tehnoloģiju attīstītu tieslietu ekosistēmu* tikšanās. Prezentēts darba grupas ietvars, mērķi un darba plāns, kad iecerēts izstrādāt globālu ietvaru (pamatprincipus) tieslietu pakalpojumu digitalizācijai. Šāda ietvara izstrāde turpmāko divu gadu laikā notiks Latvijas Tiesu administrācijas vadībā, iesaistot OECD valstu pārstāvjus un jomas ekspertus. Tas varētu ilgtermiņā sniegt atbildi uz jautājumu, kā izmantot tehnoloģijas visatbilstošākajā veidā, kā arī iezīmēt robežas un prioritātes tieslietu sektora modernizācijai OECD valstīs un pasaulē turpmākajiem gadiem. Diskusija papildinās jau vairākas starptautisko organizāciju uzsāktas iniciatīvas tehnoloģiju jautājumos, tostarp, Eiropas Padomes ietvaros. Nākamā darba grupas tikšanās paredzēta 2019.gada 28.oktobrī Rīgā.

Publiskās pārvaldības komitejas Publiskā sektora inovāciju observatorija (*OPSI*)

* OPSI mērķis ir apkopot un popularizēt labo praksi OECD dalībvalstīs, ieviešot inovācijas un inovatīvas pieejas publiskajā sektorā. OPSI Latvijas nacionālais kontaktpunkts ir Valsts kanceleja, kas Latvijā nes OECD pieredzi un labo praksi, aktīvi ieviešot inovāciju kultūru Latvijas publiskajā sektorā. Ikviens var iesaistīties OPSI, reģistrējoties OPSI tīmekļvietnē.[[22]](#footnote-22)
* 2018. gada decembrī Valsts kancelejas vadībā Latvijas valsts pārvaldē tika izveidotas trīs starpdisciplināras inovāciju laboratorijas (#GovLabLatvia). Laboratoriju mērķis ir kalpot parplatformu risinājumuradīšanai “vecajām problēmām” jaunā veidā, izmantojot dizaina domāšanu un *lean* un *agile* pieejas. Šobrīd darbs norit trīs jomās: valsts pārvaldes cilvēkresursu stratēģiskā vadība, administratīvā sloga mazināšana un valsts pārvaldes tēls un reputācija. Pirmie inovāciju laboratorijās radītie prototipi šobrīd veiksmīgi tiek ieviesti, piemēram, administratīvā sloga mazināšanas laboratorijā radītais prototips “Ierēdnis ēno uzņēmēju”.
* Laboratoriju sekmīgā izveidē līdzdarbojas arī OECD eksperti. Notika divas OECD ekspertu vizītes Latvijā 2019.gada aprīlī un jūnijā. OECD eksperti sniedza vairākus rakstiskus viedokļus gan par laboratoriju izveidi, gan tajās radītajiem risinājumiem.[[23]](#footnote-23)
* 2018.gadā tika izplatīts OECD inovāciju labās prakses piemēru uzsaukums. Kopumā OECD saņēma 280 labās prakses piemērus. 10 no tiem tika iesniegti no Latvijas. Inovāciju piemēri atrodami šeit: <https://oecd-opsi.org/case_type/opsi/>. Citas valstis var iepazīties ar LUMIC platforma “Datu izaicinājums”, e-darbnespējas lapa, sarunu festivāls LAMPA un citiem Latvijas inovācijas piemēriem.
* Uzsverot līderības lomu inovācijas veicināšanā, Valsts kanceleja ir organizējusi dažādus attīstības pasākumus augstākā līmeņa vadītājiem par publiskā sektora inovāciju. Valsts kancelejas Augstākā līmeņa vadītāju attīstības programmas 2019. gada tēma ir - inovācijas un eksperimenti publiskajā sektorā.
* Pārskata periodā ir izveidota un aktīvi darbojas publiskās pārvaldes inovāciju entuziastu grupa, kuras darbu koordinē Valsts kanceleja.
* Latvijas pārstāvji 2018.gada 18.-21.novembrī piedalījās OPSI inovāciju konferencē. Tajā tika diskutēts par inovāciju iedzīvināšanu valsts pārvaldē: kādi ir galvenie šķēršļi, inovāciju veidi, kā organizācijas iedzīvina inovācijas. Konference apliecināja tendenci OECD valstīs izstrādāt inovāciju stratēģijas un veidot inovāciju laboratorijas.
* Sarunu festivālā “LAMPA” norisinājās #GovLabLatvia izbraukuma darbnīcas, rosinot diskusiju par būtiskiem izaicinājumiem valstī un valsts pārvaldē un radot risinājumus jaunā veidā kopā ar sabiedrību.[[24]](#footnote-24)

Vecāko digitālās valdības amatpersonu darba grupa (*E-leaders*) un tās atvērto valdības datu ekspertu grupa[[25]](#footnote-25)

* Latvija piedalās OECD atvērto valdības [valsts] datu ekspertu grupā (*OECD Expert Group Meeting on Open Government Data*). Tā tiekas reizi gadā un diskutē par aktualitātēm valstu atvērtības jomā Atvērto datu kontekstā. Šī grupa regulāri veic OECD dalībvalstu novērtējumu par valsts pārvaldes atvērtību Atvērto datu kontekstā un par to, kā valstis nodrošina un veicina to rīcībā esošos datu un informācijas nodošanu atkalizmantošanai (OURdata index-*Open, Useful and Reusable Government Data Index*). OECD novērtējuma metodoloģija ir kalpojusi kā ceļa karte Latvijai attīstot atvērto datu politiku.

Publiskā sektora nodarbinātības un vadības darba grupa (PEM)

* PEM uzmanības centrā ir pārskata periodā pieņemtais OECD juridiskais instruments - OECD padomes rekomendācija par valsts dienesta līderību un kapacitāti. Ieteikumi palīdz veidot tādu publisko pārvaldi, kura ir spējīga risināt šodienas un nākotnes izaicinājumus. Ieteikumi balstās uz trīs galvenajām tēmām - uz vērtībām balstīta kultūra un līderība valsts dienestā, kvalificēti un efektīvi valsts dienestā strādājošie, atsaucīgas un pielāgoties spējīgas valsts nodarbinātības sistēmas.
* Pārskata periodā Latvija iesaistījās ieteikuma iekļauto principu publiskajā apspriešanā un šobrīd strādā aktīvi pie ieteikumos apstiprināto principu popularizēšanu publiskajā pārvaldē.
* Papildus šī darba grupa aktīvi diskutē par nākotnes publiskā sektora izaicinājumiem: nepieciešamajām prasmēm un izmaiņām darba organizācijā, jaunu pieeju attiecībā uz datu analīzi un nosakāmajiem indikatoriem. Vēl joprojām aktuāla tēma ir augstākā līmeņa civildienesta sistēma un līderības attīstīšana publiskā sektorā.
* Pārskata periodā Publiskās pārvaldības komitejas Publiskā sektora nodarbinātības un vadības darba grupā īpaša vieta ir iedalīta dažādības un iekļaujošas politikas jautājumiem, izveidojot PEM neformālu apakšgrupu par dzimumu līdztiesības jautājumiem publiskajā dzīvē.

Vecāko budžeta amatpersonu darba grupa

* Pārskata periodā skatīti jautājumi par budžeta plānošanas sasaisti ar rezultātiem, izdevumu pārskatīšanu. OECD dalībvalstis informētas par Latvijas pieredzi izdevumu pārskatīšanā kopš 2016.gada.
* Veselības nozarei būtiski jautājumi – institucionālā konteksta noteikšana, uz rezultātu balstīta budžeta struktūra un mērīšanas sistēma, programmu budžets, kā arī pieejas produktivitātes uzlabošanai veselības jomā. Tāpat skatīti jautājumi par veselības aprūpes finansēšanu un veselības aprūpes budžeta veidošanas praksi Centrāleiropas, Austrumeiropas un Dienvidaustrumeiropas valstīs; nacionālo līdzekļu izlietošana – korupcijas, krāpšanas un ļaunprātīgas izmantošanas problēmu risināšanu, uzlabojot pārvaldības metodes; ieņēmumu palielināšanu, izmantojot nodokļus; snieguma budžeta veidošanu veselības jomā; darbības rezultātu mērīšanu un galveno rādītāju noteikšanu, kā arī pārrunāta valstu pieredze izdevumu pārskatīšanā.

Latvijas paveiktais OECD ziņojumā par Budžeta veidošanu un valsts izdevumiem OECD valstīs 2019

* 2019.gadā OECD publicēja ziņojumu par Budžeta veidošanu un valsts izdevumiem OECD valstīs.
* Ziņojums sniedz visaptverošu pārskatu par praksi un attīstību budžeta pārvaldībā un izpildē visās OECD dalībvalstīs. Ziņojums aptver informāciju par, piemēram, vidēja termiņa budžeta piemērošanu, datu un analīzes izmantošanu, lai akcentētu politikas ietekmi tādos jautājumos kā dzimumu līdztiesība un vide. Atspoguļoti valstu centieni stiprināt iestādes, atbalstot fiskālo politiku.
* Ziņojumā tiek apskatītas arī tendences parlamentārajā uzraudzībā, pilsoņu līdzdalībā, pārredzamībā/caurspīdīgumā, infrastruktūras pārvaldībā un fiskālo risku vadībā. OECD atzīmē Latviju kā vienu no dalībvalstīm, kas jau līdz šim aktīvi izmanto dažādus budžeta komunikācijas rīkus, caurspīdīguma veicināšanā caur informāciju sociālajos medijos, datu vizualizācijas rīkiem, interaktīvo budžetu un Politikas un resursu vadības kartēm, kurās tiek atspoguļots budžeta programmās ieguldītais finansējums un sasniegtie rezultāti.

Publisko iepirkumu vadošo ekspertu darba grupa

* OECD padome 2019.gada jūlijā apstiprināja jaunu OECD pārskatu, kas parāda tendences publisko iepirkumu jomā OECD dalībvalstīs. Ziņojums ir pirmais izvērtējums par progresu, kas ir sasniegts OECD dalībvalstīs, ieviešot OECD padomes 2015.gada publisko iepirkumu rekomendāciju.

Vecāko publiskā sektora amatpersonu godprātīguma jautājumos darba grupa

* Pārskata periodā darba grupa strādā pie godprātības rokasgrāmatas (*Integrity Handbook*). Tās mērķis ir praktiski padomi godprātīgas rīcības veicināšanai. Rokasgrāmatas tēmas – līderība, atklātība, nopelnos balstīta pārvalde (*merit-based*), korupcijas risku vadība, kapacitātes celšana, visas sabiedrības iesaiste - atbilst OECD Sabiedrības godprātības padomes rekomendācijai.

Jaunas OECD rekomendācijas

* Pārskata periodā pieņemti divi jauni OECD juridiskie instrumenti publiskās pārvaldības jomā:
  + 2019. gada 17. janvārī OECD Padome apstiprināja OECD padomes rekomendāciju par valsts dienesta līderību un kapacitāti, kas šobrīd ir pieejama arī latviešu valodā.
  + 2019. gada 22. maijā ar 40 valstu ministru, tostarp no Latvijas, līdzdalību tika apstiprināta OECD “Deklarācija par inovāciju publiskajā sektorā”, kas ir pieejama arī latviešu valodā.[[26]](#footnote-26)[[27]](#footnote-27)

Jaunas Publiskās pārvaldības komitejas darba grupas

* 2019.gada maijā OECD padome apstiprināja divu jaunu PGC darba grupu izveidi un to mandātu, kuras sāks strādāt 2019.gada nogalē – 2020.gada sākumā:
  + Dzimumu līdzdalības iedzīvināšanas un pārvaldības darba grupa (*Working Party on Gender Mainstreaming and Governance*);
  + Atvērtās pārvaldības darba grupa (*Working Party on Open Government*).

OECD labākās prakses un rekomendāciju ieviešana Latvijā

* OECD Padomes rekomendāciju par valsts dienesta līderību un kapacitāti tika izmantota gan veidojot jaunā cilvēkresursu ietvara prototipus Stratēģiskās cilvēkresursu vadības inovācijas laboratorijas hakatonā, gan plānoti izmantot, veidojot Valsts pārvaldē nodarbināto mācīšanās un attīstības stratēģiju.
* 2019. gada valsts tiešajā pārvaldē nodarbināto iesaistīšanās aptaujā Latvija pirmo reizi iekļaus visām OECD dalībvalstīm kopīgus un zinātniski aprobētus jautājumus, tādējādi iegūstot starptautiski salīdzināmus rezultātus.
* Laika posmā no 2018.gada jūlija līdz 2019.gada jūlijam tiek realizēta OECD ziņojuma *Justīcijas pieejamība uzņēmumiem un integrējošā izaugsme Latvijā* rekomendāciju ieviešana (ziņojuma izstrādi nodrošināja Tiesu administrācija Latvijas tieslietu sistēmas novērtējuma ietvaros). Tostarp, uzsākta diskusija par specializētās Ekonomiskās tiesas izveidi Latvijā.

Latvijas pēc-pievienošanās ziņojumsPubliskās pārvaldības komitejā

* Būtiskākās pirmsiestāšanās rekomendācijas publiskās pārvaldības jomā:
  + stiprināt KNAB statusu un nodrošināt pilnvērtīgu darbību;
  + izstrādāt likumprojektu par trauksmes cēlēju aizsardzību;
  + stiprināt godprātību Valsts policijā;
  + ieviest lobēšanas regulējumu;
  + stiprināt tiesu efektivitāti un tiesnešu un tiesu darbinieku tiesvedības kapacitāti;
  + veicināt efektīvu pieeju tiesu pakalpojumiem un informācijai.
* Līgumā par pievienošanos konvencijai par OECD ir nosacījums, ka publiskās pārvaldības jomā Latvija pārņem OECD Padomes rekomendāciju par publisko iepirkumu. Latvija pieņem iepriekšminēto instrumentu ar ieviešanas laiku līdz 2018.gada beigām attiecībā uz e-iepirkuma elementiem.” [[28]](#footnote-28)
  + 2018. gada 12.-13. novembrī Komitejas 58.sanāksmē veiksmīgi tika prezentēts Latvijas pēc-pievienošanās ziņojums gan par paveikto, gan minēto rekomendāciju izpildē, gan ieviešot e-iepirkumu sistēmu. Latvijas pēc-pievienošanās ziņošanas process Publiskās pārvaldības komitejā ir noslēdzās.

Aktuālie pētījumi

* Viena no komitejas prioritātēm ir izstrādāt vienotu politikas ietvaru publiskās pārvaldības jomā (*Policy Framework for Sound Public Governance*). Tas ietver šādas tēmas: galvenās publiskās pārvaldes vērtības; faktori, kas var veicināt labu pārvaldību; politikas izstrāde, ieviešana, novērtēšana; līderības loma; publiskie iepirkumi; digitalizācija; valsts institūciju darba rezultāti un budžeta ieguldījumi.
* Latvija apkopoja un augustā iesniedza 11 dažādu institūciju un organizāciju iesniegtos labas pārvaldības prakses piemērus OECD iekļaušanai šajā pārvaldības ietvarā. 2019.gada jūlijā – augustā notiek publiskā konsultācija[[29]](#footnote-29), kuru Valsts kanceleja popularizēja arī Latvijā.

**Tūrisma komiteja**

OECD Tūrisma komitejas OECD 2019.-2020. gada prioritātes:

* Tūrisma politikas monitorings dalībvalstīs, kas tiks veikts caur publikāciju *Tourism Trends & Policies*, kur OECD analizēs dalībvalstu politikas stratēģijas un izaicinājumus (digitalizācija, sadarbības ekonomika), apkopos tūrisma statistiku un veiks esošo OECD instrumentu analīzes.
* Ilgtspējīga un līdzsvarota/iekļaujoša izaugsme (*inclusive growth*) tūrisma attīstība – pētījums fokusējas uz tehnoloģiju ietekmi uz tūrisma attīstību ilgtspējas kontekstā.
* Tūrisms un digitālā ekonomika – padziļināts pētījums par mazo un vidējo uzņēmumu (MVU) iesaisti digitālajos globālajos procesos (tai skaitā sadarbības ekonomika)

Latvijas prioritātes tūrisma komitejas darbā

* Tūrisma komitejā Latvija kā īpašo prioritāti ir norādījusi MVU digitalizācija tūrismā. Pētījumā, kurā ir iesaistījusies arī Latvija, tiek vērtēts:
  + Digitālā tūrisma ietekme uz MVU,
  + MVU izaicinājumi un iespējas digitālajā laikmetā,
  + Izvērtēt iespējamo politisko rīcību, lai palīdzētu MVU digitālajā transformācijā
  + OECD labākās prakses un OECD juridisko instrumentu ieviešana Latvijas rīcībpolitikā. Panāktie vai sagaidāmie uzlabojumi un rezultatīvie rādītāji.
* Pēc pētījuma “MVU digitalizācija tūrismā” rezultātus plānots iestrādāt Tūrisma attīstības plānā 2021-2027.

**ĀRĒJO ATTIECĪBU KOMITEJA**

* Ārējo attiecību komitejas kompetencē ir OECD attiecības ar valstīm ārpus OECD, kā arī ar starptautiskajām organizācijām un forumiem (Apvienoto Nāciju organizācija, G20, G7 u.c.).
* OECD ārējo attiecību mērķis ir izplatīt OECD standartus un politikas globālā mērogā, tādejādi veidojot vienādus noteikumus globālajā ekonomikā. OECD standartu un politiku izplatīšana notiek, valstīm pievienojoties OECD juridiskajiem instrumentiem (rekomendācijām), kā arī iesaistoties OECD komiteju darbā.
* OECD sadarbība ar valstīm ārpus OECD norisinās, tajā skaitā valsts programmu, reģionālo programmu ietvaros, kā arī tiek īstenota sadarbība ar būtiskiem spēlētājiem globālajā ekonomikā - *Key Partners*. Tāpat OECD sniedz ieguldījumu savas kompetences jomās starptautisko organizāciju un forumu darbā, t.sk., tādās jomās kā nodokļi, korporatīvā pārvaldība, investīcijas, klimats, digitālā ekonomika, dzimumu līdztiesība, tērauda rūpniecības jaudas pārpalikums u.c.
* Kopš 2018.gada novembra OECD Ārējo attiecību komitejas priekšsēdētāja ir Latvijas vēstniece I.Burmistre.

Būtiskākais no komitejā paveiktā 2018.-2019. gadā:

* Komitejā notika diskusijas un tika sagatavoti lēmumi attiecībā uz OECD valstu programmām, kas ļauj padziļināt sadarbību ar atsevišķām valstīm ārpus OECD, lai veicinātu šo valstu reformu procesus atbilstoši OECD standartiem un labajai praksei.
* 2018.gada decembrī noslēdzās OECD – Kazahstānas četru gadu valsts programmas īstenošana, kura koncentrējās uz publiskās pārvaldes, finanšu, izglītības, konkurētspējas un biznesa vides, veselības, nodarbinātības un sociālās iekļaušanas, statistikas un vides jautājumiem. 2018.gada novembrī tika parakstīts OECD un Kazahstānas Saprašanās memorands par sadarbību 2019.-2022.gadā, kas sniedz ietvaru tālākai sadarbībai pēc Kazahstānas valsts programmas noslēgšanās.
* Tika veikts OECD – Marokas valsts programmas pirmās fāzes (2015.-2018.gads) izpildes izvērtējums, kā arī 2019.gada martā tika pieņemts lēmums par valsts programmas otrās fāzes uzsākšanu (uz trīs gadiem), koncentrējoties uz četriem pīlāriem – publiskā pārvaldība, integritāte un cīņa pret korupciju; ekonomiskā izaugsme, investīcijas un nodokļu sistēma; cilvēkkapitāls, ieskaitot izglītību un dzimumu līdztiesību; teritoriālā attīstība.
* Norisinājās Taizemes – OECD valsts programmas (2018.-2020.gads) īstenošana, kura fokusējas uz pārvaldības un caurskatāmības, biznesa vides un konkurētspējas, digitālās transformācijas, iekļaujošas izaugsmes jautājumiem.
* 2019.gada februārī tika pieņemts Padomes lēmums par jaunu valstu programmu sagatavošanas uzsākšanu ar Ēģipti un Vjetnamu.
* Komitejas ietvaros norisinājās regulāras padziļinātās diskusijas par OECD reģionālo programmu īstenošanu ar Dienvidaustrumāzijas, Eirāzijas, Dienvidaustrumeiropas, Latīņamerikas un Karību jūras reģiona, Tuvo Austrumu un Ziemeļāfrikas valstīm, lai veicinātu OECD standartu un politiku izplatīšanu šajos reģionos.
* OECD kā stratēģisko prioritāti starp reģionālajām programmām ir izvirzījusi Dienvidaustrumāziju, ņemot vērā šī reģiona izaugsmes tempus un pieaugošo lomu globālajā ekonomikā. Jāatzīmē 2019.gada martā notikušais reģionālās programmas Forums un Vadības grupas sanāksme, kuras centrālā tēma bija konektivitātes jautājumi.
* Attiecībā uz OECD Eirāzijas konkurētspējas reģionālās programmas (ietver Centrālāzijas un Austrumu partnerības valstis) aktualitātēm jāatzīmē 2018.gada novembrī Parīzē organizētā ikgadējā Eirāzijas nedēļa, kurā tika īstenoti reģiona valstu sektoru politiku pārskati ekonomikas konkurētspējas veicināšanas jomā, kā arī tematiskās diskusijas par reģiona konektivitātes un dzimumu līdztiesības jautājumiem. Tāpat notiek regulārs OECD Eirāzijas konkurētspējas reģionālās programmas konsultatīvās padomes darbs, kurā pārstāvēta arī Latvijas vēstniece I.Burmistre.
* OECD sadarbība ar Ukrainu notiek gan Eirāzijas konkurētspējas reģionālās programmas ietvaros, gan īpaša OECD – Ukrainas Saprašanās memoranda un Rīcības plāna ietvaros, kurš tika aktualizēts 2019.gada sākumā. Sadarbības prioritāšu jomās - pretkorupcija, pārvaldība un likuma vara, kā arī investīciju un biznesa vides jautājumi – tiek īstenoti vairāki projekti, izmantojot Eiropas Komisijas un OECD dalībvalstu, tajā skaitā, Latvijas, finansējumu un ekspertīzi.
* Komitejas ietvaros notika padziļinātas diskusijas par aktualitātēm OECD sadarbībā ar *Key Partners* jeb būtiskiem spēlētājiem globālajā ekonomikā – Ķīna, Indija, Indonēzija, Brazīlija, Dienvidāfrikas Republika, kā arī norisinājās darbs pie kopēju darba programmu sagatavošanas ar šiem partneriem. Tika parakstīta un uzsākta īstenot pēc kārtas trešā OECD - Indonēzijas kopējā darba programma, parakstīta nodomu deklarācija par pirmās OECD - Dienvidāfrikas Republikas kopējās darba programmas sagatavošanu, kā arī turpinājās darbs pie otrās OECD - Ķīnas kopējās darba programmas izveides.

Latvijas prioritātes komitejas darbā un ārējo attiecību jomā:

* Latvija izmanto OECD platformu, lai veicinātu attīstību Latvijai prioritārajos reģionos kā Centrālāzijas un Austrumu partnerības valstis:
* Pamatojoties uz Latvijas valdības piešķirto finansējumu 40 000 EUR apmērā Latvija 2019.gadā sniedz ieguldījumu OECD – Ukrainas Saprašanās memoranda un Rīcības plāna īstenošanā, atbalstot Ukrainas decentralizācijas reformu īstenošanu, t.sk., attiecībā uz investīcijām transporta infrastruktūrā. Tāpat Latvijas eksperti piedalās citu donoru finansētos OECD projektos partnervalstu atbalstam, nododot Latvijas pieredzi. Būtiski arī turpmāk veicināt Latvijas ekspertu dalību OECD projektu īstenošanā, daloties ar partnervalstīm Latvijas reformu pieredzē.
* Latvija aktīvi piedalās OECD Eirāzijas konkurētspējas reģionālās programmas darbā, nodrošinot pārstāvību reģionālās programmas konsultatīvajā padomē. Tāpat Ārlietu ministrijas direkcijas vadītājs piedalījās reģionālās programmas ikgadējā OECD Eirāzijas nedēļā Parīzē 2018.gada 19.-21.novembrī.
* Latvijas interesēs ir strādāt pie tā, lai nākotnē tiktu izveidota OECD valsts programma ar kādu no Eirāzijas valstīm, veicinot tālāku reģiona attīstību un tuvošanos OECD standartiem un labajai praksei. 2019.gada 17.-19.martā Gruzijā, Tbilisi plānotā OECD Eirāzijas nedēļa sniegs papildus stimulu sadarbības kāpināšanai ar Gruziju un ar reģionu kopumā.
* Latvija izmanto OECD ekspertīzi un resursus, tajā skaitā, statistikas datus divpusējo politisko attiecību veidošanā ar Dienvidaustrumāzijas, Eirāzijas, Dienvidaustrumeiropas, Latīņamerikas un Karību jūras reģiona, Tuvo Austrumu un Ziemeļāfrikas valstīm.

**BUDŽETA KOMITEJA**

* Būtiskākais process Budžeta komitejā pārskata perioda ietvaros bija 2019.-2020. gada OECD Darba un budžeta programmas apstiprināšana.
* 2018. gada decembrī Padome pieņēma lēmumu apstiprināt OECD budžetu 2019. gadam EUR 385 777 965 apmērā, kas ietver I daļas budžetu (dalībvalstu iemaksu finansētais OECD pamatdarbs) EUR 202 545 675 gadā apmērā, un provizorisko budžetu 2020. gadam EUR 370 110 085 apmērā ar nemainīgu I daļas budžetu.
* Apstiprinātais budžeta lēmums ietver arī atsauci uz Sekretariāta aicinājumu palielināt 2020. gada budžetu pa 4 MEUR, lai segtu palielinājumu pensiju fonda iemaksās. Šobrīd Budžeta komitejā ir uzsāktas diskusijas par papildus finansējuma nepieciešamību un lēmumu plānots pieņemt līdz gada beigām.
* Latvija aktīvi piedalījās visās ar budžeta veidošanu saistītajās aptaujās, ministrijām identificējot Latvijai būtiskākos OECD darba jautājumus. Latvijas redzējums bija saskaņots ar apstiprinātajām Latvijas prioritārajām jomām sadarbībai ar OECD.
* Tuvākā gada laikā aktuālie Budžeta komitejas jautājumi ietvers lēmumus par pensiju fonda iemaksas palielinājuma finansējuma avotu un 2019. gada budžeta pārpalikuma izlietojumu. Notiks diskusijas par 2017.-2018. gada OECD Darba un budžeta programmas rezultātu izvērtējumu. Sagaidāmas diskusijas par brīvprātīgo maksājumu sistēmas efektivitāti.

**DZIMUMU LĪDZTIESĪBAS DRAUGU GRUPA**

* OECD Dzimumu līdztiesības draugu grupas mērķis ir sniegt platformu diskusijām par OECD direktorātu, kā arī dalībvalstu darbu, integrējot dzimumu līdztiesību kā horizontālo jautājumu dažādās politikas jomās.
* Kopš 2018.gada septembra Dzimumu līdztiesības draugu grupas līdzpriekšsēdētāja ir Latvijas vēstniece OECD I.Burmistre.
* OECD pieeja, skatot dzimumu līdztiesības jautājumus, fokusējas ne tikai uz jautājuma ētisko un cilvēktiesību aspektu, bet arī uz ekonomisko aspektu, proti, OECD sniegusi aprēķinu, ka sieviešu nodarbinātības līmeņa palielināšana radītu vidējā IKP uz vienu iedzīvotāju pieaugumu apjomā no aptuveni 0,05 līdz 0,40 procentpunktiem atkarībā no valsts.[[30]](#footnote-30)
* 2018.-2019.gadā Dzimumu līdztiesības draugu grupas ietvaros ir notikušas diskusijas par dzimumu līdztiesību kā horizontālo jautājumu šādos tematiskajos griezumos – nodokļi, tirdzniecība, korporatīvā pārvaldība, digitalizācija, izglītība, attīstības sadarbība, vide, transports, kā arī notika diskusijas par LGBT personu tiesību jautājumiem.
* Šo diskusiju secinājumi norāda, ka OECD ietvaros jāturpina darbs pie statistikas datiem, kuri ir sadalīti pēc dzimuma. Šādi dati ļauj izdarīt secinājumus par sieviešu, vīriešu un LGBT personu dzīves sociālajiem un ekonomiskajiem apstākļiem, un tos ir būtiski izmantot politiku veidošanā. Tāpat svarīgi nodrošināt sieviešu līdzdalību lēmumu pieņemšanā dažādās politikas jomās, lai tiktu ņemti vērā sievietēm būtiskie jautājumi. Vienlīdz aktuāli ir turpināt darbu pie dzimumu stereotipu mazināšanas sabiedrībā, jo stereotipi ierobežo personu iespējas realizēt savu potenciālu un talantu, kā arī liedz sniegt pilnvērtīgu ieguldījumu sabiedrībā un ekonomikā.
* Ņemot vērā darba grupas ietvaros izskatīto plašo tēmu loku, ieguldījumu sanāksmju sagatavošanā attiecībā uz situāciju Latvijā sniedza nozaru ministrijas. Tāpat tika nodrošināta atgriezeniskā saite, informējot ministrijas par sanāksmju rezultātiem, tajā skaitā, par OECD dalībvalstu labo praksi un izaicinājumiem, lai tos ņemtu vērā dzimumu iekļaujošu nozaru politiku veidošanā Latvijā.

Ārlietu ministra vietā –

finanšu ministrs J.Reirs

Vīza: valsts sekretāra p.i. A.Lots

Anda Poro

OECD un ekonomiskās sadarbības nodaļas vadītāja

Tālr.: 67016114, e-pasts: anda.poro@mfa.gov.lv

1. Trauksmes celšanas likums tika pieņemts 2018. gada 11. oktobrī un stājās spēkā 2019. gada 1. maijā. [↑](#footnote-ref-1)
2. Prioritātes ir noteiktas informatīvajā ziņojumā “Par sarunu noslēgšanu par Latvijas pievienošanos Ekonomiskās sadarbības un attīstības organizācijai (OECD)” (izskatīts 2016. gada 18. augusta Ministru kabineta sēdē (prot. Nr. 14 4§)): [↑](#footnote-ref-2)
3. Netiek maksāta projekta dalības maksa [↑](#footnote-ref-3)
4. Informācija par projektu un ekspertu saraksts: <https://www.oecd.org/education/2030/E2030%20Position%20Paper%20(05.04.2018).pdf> [↑](#footnote-ref-4)
5. Ziņojuma datu izlase par Latviju latviešu valodā pieejama: https://izm.gov.lv/images/starptautiska\_sad/EAG2018\_Latvijas\_datu\_izlase.pdf; Ziņojuma pilns teksts angļu valodā ir pieejams: https://www.oecd-ilibrary.org/education/education-at-a-glance-2018\_eag-2018-en [↑](#footnote-ref-5)
6. https://izm.gov.lv/lv/aktualitates/3653-oecd-zinojuma-salidzinati-jaunakie-dati-par-izglitibas-raditajiem-dazadas-valstis [↑](#footnote-ref-6)
7. [1] LSO: INES Network on Labour Market, Economic and Social Outcomes of Learning. [↑](#footnote-ref-7)
8. <https://www.oecd.org/sti/inno/researchanddevelopmentstatisticsrds.htm> [↑](#footnote-ref-8)
9. https://doi.org/10.1787/235c9806-en [↑](#footnote-ref-9)
10. https://www.oecd.org/sti/oecd-science-technology-and-innovation-outlook-25186167.htm [↑](#footnote-ref-10)
11. https://stip.oecd.org/stip/countries/Latvia [↑](#footnote-ref-11)
12. *Base erosion and profit shifting* ir OECD izstrādāts darbības plāns, kurā tiek aplūkots jautājums, vai šobrīd esošā likumdošana pieļauj ar nodokli apliekamās peļņas novirzīšanu uz teritorijām, kurās nenotiek faktiskā uzņēmējdarbība un kas būtu darāms, lai to mainītu. [↑](#footnote-ref-12)
13. Augstākā OECD darba struktūra BEPS darba plāna ieviešanas uzraudzībai. To dalībvalstu skaits uz 2019. gada jūliju ir 131. [↑](#footnote-ref-13)
14. *Trade in Value Added*  [↑](#footnote-ref-14)
15. <https://www.mfa.gov.lv/images/File/multinacionalas_vadlinijas.pdf> [↑](#footnote-ref-15)
16. https://www.mfa.gov.lv/arpolitika/ekonomiskas-attiecibas/ekonomiskas-sadarbibas-un-attistibas-organizacija-oecd/oecd/latvijas-nacionalais-kontaktpunkts [↑](#footnote-ref-16)
17. Recommendation concerning Effective Action against Hard Core Cartel, [C(98)35/FINAL]. [↑](#footnote-ref-17)
18. Recommendation of the Council concerning Effective Action against Hard Core Cartels [[OECD/LEGAL/0452]](https://legalinstruments.oecd.org/en/instruments/OECD-LEGAL-0452); [↑](#footnote-ref-18)
19. Recommendation of the Council on Competition Assessment [C(2009)130] [↑](#footnote-ref-19)
20. The Recommendation of the Council on Competition Policy and Exempted or Regulated Sectors [C(79)55/FINAL] [↑](#footnote-ref-20)
21. Rīgas paziņojums: http://www.oecd.org/gov/equal-access-to-justice-roundtable-latvia-riga-statement.pdf [↑](#footnote-ref-21)
22. Vairāk informācijas: [https://www.oecd-opsi.org](https://www.oecd-opsi.org/) [↑](#footnote-ref-22)
23. Vairāk informācijas: <http://www.mk.gov.lv/lv/content/govlablatvia-latvijas-valsts-parvaldes-inovacijas-laboratorijas> [↑](#footnote-ref-23)
24. Vairāk informācijas: [https://www.festivalslampa.lv/lv/programma/programma?year=&q=%23GovLabLatvia&t=&z=#](https://www.festivalslampa.lv/lv/programma/programma?year=&q=%23GovLabLatvia&t=&z=) [↑](#footnote-ref-24)
25. Vairāk par OECD darbu atvērto datu jomā un šīs ekspertu grupas sanāksmēm: <http://www.oecd.org/gov/digital-government/open-government-data.htm> [↑](#footnote-ref-25)
26. <https://legalinstruments.oecd.org/en/instruments/OECD-LEGAL-0445> [↑](#footnote-ref-26)
27. <https://oecd-opsi.org/wp-content/uploads/2018/11/Declaration-on-Public-Sector-Innovation-Latvian.pdf> [↑](#footnote-ref-27)
28. <https://likumi.lv/ta/lv/starptautiskie-ligumi/id/1249-ligums-par-latvijas-republikas-pievienosanas-konvencijai-par-ekonomiskas-sadarbibas-un-attistibas-organizaciju-nosacijumiem> [↑](#footnote-ref-28)
29. Help shape the future of government - public consultation: <http://www.oecd.org/governance/policy-framework-on-sound-public-governance/> [↑](#footnote-ref-29)
30. OECD (2018), Is the Last Mile the Longest? Economic Gains from Gender Equality in Nordic Countries, OECD Publishing, Paris, https://doi.org/10.1787/9789264300040-en. [↑](#footnote-ref-30)